ИнтерФУТБОЛ :: Давралар оралиғида Олий лига клублари ҳақидаги маълумотлар\nДавралар оралиғида Олий лига клублари ҳақидаги маълумотлар\nБиринчи давра пешқадами айни пайт Беларусь пойтахти - Минскда ўқув-машғулотлар йиғинини давом эттирмоқда. Кунига икки маҳал олиб борилаётган машғулотлар жараёнида жами 24 нафар футболчи қатнашмоқда.\n«Темирйўлчилар» 21 июлга қадар Минскда шуғулланишади ва йиғин давомида 3та назорат беллашуви ташкиллаш кўзда тутилган. «Локомотив» режага мувофиқ, 14 июль куни Могилёв шаҳрининг «Днепр» жамоасига қарши майдонга тушди.\nИккинчи назорат ўйини эса 16-санада «Гомел»га қарши кечди. Сўнгги «ўртоқлик» 18 июлга белгиланган. Яъни бугун «Слуцк» клуби рақиб вазифасини бажариши керак. Таъкидлаш жоиз, спарринг-рақиб сифатида танланган 3та клуб ҳам Беларусь юқори лигаси иштирокчиси саналади. Мисол учун, «Слуцк» мамлакат чемпионатида 4-поғонани эгаллаб турибди.\nЭнди натижаларга келсак, «Локо» дастлабки учрашувда «Днепр»ни йирик ҳисобда енгди - 4:1. Жамоа голларига Олабиран Муйива (2та), Азизбек Омонов ва Сардор Мирзаев муаллифлик қилишди.\n«Локомотив»: Игнатий Нестеров, Салим Мустафоев, Олег Зотеев, Кахи Махарадзе, Шерзод Файзиев, Темур Кападзе, Икром Алибоев, Сардор Мирзаев, Жалолиддин Машарипов, Азизбек Омонов, Блессинг Олабиран Муйива.\nЗахирадан майдонга тушганлар: Маъмур Икромов, Саламат Қутибоев, Мурод Бобожонов, Шуҳрат Муҳаммадиев, Марат Бикмаев, Сергей Прохоров, Диёр Туропов, Фаррух Иброҳимов.\n«Темирйўлчилар»га иккинчи назорат баҳсида «Гомель» рақиблик қилди. Ўйиннинг 40-дақиқасида Игнатий Нестеров ўз дарвозасидан тўп олиб чиқди. «Локо»нинг кетма-кет ҳужумлари эса учрашув тугашига 20 дақиқача қолган вақтдагина самара берди. Захирадан майдонга тушган Мурод Бобожонов томонидан мувозанат тиклангач ҳам, «темирйўлчилар ҳужумларни сусайтиришмади, аммо 1:1 натижаси ўйин якунигача ўзгармади.\n«Локомотив» (бошланғич таркиб): Игнатий Нестеров, Муҳаммад Коне, Шерзод Файзиев, Шуҳрат Муҳаммадиев, Олег Зотеев, Садриддин Абдуллаев, Темур Кападзе, Икром Алибоев, Жалолиддин Машарипов, Сардор Мирзаев, Азизбек Омонов.\nҚўқонликлар ҳал қилувчи баҳсларга Чирчиқ шаҳрида тайёргарлик кўрмоқдалар. Кунига 2 маҳал машғулот олиб бориляпти. Жараёнда «Пахтакор»нинг ҳужумкор ярим ҳимоячиси Темур Толипов ҳам иштирок этмоқда. У мавсумнинг биринчи ярмида «Навбаҳор» таркибида эди. Мураббийлар шунингдек, «Пахтакор» тарбияланувчиси, асли қўқонлик Азамат Мамажоновни ҳам амалда синаб кўрмоқдалар. Жавоҳир Сиддиқов ва Андрей Сидоров Ўзбекистон U-22 терма жамоаси ихтиёрида бўлиб турибди. Сербиялик легионерлар - Дарко Гожкович ҳамда Филипп Райевац жамоа ихтиёрига 18 июль (бугун) куни қайтишади. Тажрибали ҳимоячи Александр Мерзляков жароҳатдан сўнг асосий гуруҳ машғулотларида иштирок эта бошлади.\n«Қўқон-1912» футболчилари аввалги ҳафта иккига бўлиниб, назорат ўйини ўтказишди. «Кўклар» жамоасида асосий таркиб вакиллари ҳаракатланган бўлсалар, ёшлар «Қизиллар» таркибидан жой олишди. 3:1 ҳисобида «Кўклар» фойдасига ҳал бўлган ўйинда Носир Отақўзиев, Суҳроб Бердиев, Собир Ҳамидов ва Темур Толипов гол уришди.\n«Кўклар»: Никита Рибкин, Азамат Мамажонов, Акмал Холмуродов, Мурод Холмуҳаммедов, Жалил Кимсанов, Баҳодир Акрамов, Қувондиқ Рўзиев, Собир Ҳамидов, Жамшид Ҳасанов,Суҳроб Бердиев, Носир Отақўзиев.\n«Қизиллар»: Азиз Ашуров, Исмоил Охунжонов, Аваз Маматхўжаев, Ойбек Рустамов, Дониёр Тўлашев, Иқбол Маликжонов, Шоҳруҳ Эргашев, Иброҳим Раҳимов, Муҳаммаданас Ҳасанов, Темур Толипов, Достон Мелиқўзиев. Қўқонликлар якшанба куни «Қизилқум» билан куч синашиб кўрдилар. Бу учрашувда ҳисобни навоийликлар очишди. Нўъмон Ҳасанов шогирдлари эса 64-дақиқада Муҳаммаданас Ҳасанов голи эвазига мувозанатни тиклашди ва 1:1 натижаси финал ҳуштаги янграшига қадар ўзгармай қолди.\nҒузорда «Шўртан»га қарши кечган назорат учрашувида қаршиликларнинг асосан ўринбосарлари ва фарм-клуб таркибида майдонга тушаётган ўйинчилар ҳаракатланишди. Қизиқарли курашлар остида кечган ўйин «Шўртан»нинг 2:1 ҳисобидаги ғалабаси билан якунланди. «Насаф»нинг ягона голи Ислом Кенжабоев номига ёзилди.\n«Насаф»: 44. Музаффар Шарипов (35. Абдувоҳид Неъматов, 78), 5. Ғолиб Ғайбуллаев, 6. Акмал Мозговой (14. Дадажон Маматқулов, 78), 7. Дилшод Саитов, 10. Ислом Рашидхонов (16. Худоёрхон Саъдуллаев, 62), 18. Сирожиддин Қўзиев (4. Отабек Комилжонов, 70), 28. Сардор Саъдуллаев (15. Наврўз Иззатиллаев, 57), 32. Ислом Кенжабоев (22. Ойбек Бозоров, 65), 34. Илҳомжон Алижонов, 38. Шерзод Насруллаев, 45. Дилшод Хушбаков (33. Шоҳмалик Комилов, 78).\nМазкур баҳсда «Насаф» таркибида бунгача «Сўғдиёна»да ўйнаган Дадажон Маматқулов ҳам майдонга тушди. У аслида «Насаф» мактаби тарбияланувчиси ҳисобланади. «Насаф» ўринбосарлар жамоаси таркибида ҳам тўп сурган Маматқулов ҳозирча кўрикда бўлиб турибди. Мураббийлар тайёргарлик жараёни баробарида селекция ишларини ҳам унутишмаяяпти.\nАйтиш жоиз, чап қанот ҳимоячиси Сайдулло Раҳматов «аждарлар» сафини тарк этиши мумкин. Маълумотларга кўра, унинг хизматларига «Нефтчи» қизиқиш билдирмоқда. Сайдуллонинг ўзи биринчи даврада майдонга нисбатан кам тушгани сабаб, жамоа ўзгартиришни ўйламоқда. Демакки, унинг иккинчи даврани «Нефтчи»да бошлаши эҳтимоли йўқ эмас.\nОлмалиқликлар Минск йиғини доирасида Беларусь олий лигаси вакили - «Нафтан» жамоасига қарши назорат ўйини ўтказишди. Жамоа бош мураббийи Виктор Кумиков мазкур баҳсда машғулотларда иштирок этаётган барча футболчиларга имконият берди. Ўйиннинг ўзи анча қизиқарли ва шиддатли тус олиб, якунда «Олмалиқ» Зафар Полвонов ва Абдуқаҳҳор Ҳожиакбаров урган голлар эвазига 2:0 ҳисобида зафар қучди.\nЗахирадан майдонга тушганлар: Акбар Тўраев, Низомиддин Зиёвуддинов, Вусал Магерамов, Азиз Суюнов, Хуршид Мухторов, Шаҳбоз Умаров, Лутфулла Тўраев, Фарҳод Мусабеков, Шота Григалашвили, Ғуломҳайдар Ғуломов, Санжар Рихсибоев, Виктор Клишин, Фарҳод Тожиев, Муҳаммад Исаев.\n«Олмалиқ» навбатдаги ўйинда «Неман» (Гродно) жамоаси билан куч синашди.\nТаркибдаги ўзгаришлар ҳақида гапирсак, 3 нафар футболчи (Дониёр Усмонов, Забиҳилло Ўринбоев ва Алибобо Раҳматуллаев) жамоа билан хайрлашди. Улар ўрнига Вусал Магерамов, Зафар Полвонов, Санжар Рихсибоев, Фарҳод Тожиев ва Лутфулла Тўраев таклиф этилди. Таркибда юзага келган рақобат сабаб, жамоа раҳбарияти яна 2 нафар футболчини ижара келишуви бўйича бошқа жамоаларга юборди. Хуллас, Мурод Ражабов иккинчи даврани «Навбаҳор» таркибида ўтказса, Муҳаммад Исаев Самарқанд «Динамо»си шарафини ҳимоя қилади.\n«Шерлар» аввалги ҳафта иккинчи даврага тайёргарлик доирасида ўртоқлик учрашувларида майдонга тушишди - 13 июль куни «Локомотив-БФК» ва 15 июлда «NBU-Осиё»га қарши. Шота Арвеладзе бошқарувидаги жамоа энди тайёргарликни маромига етказиш мақсадида хорижга йўл олади. Бош мураббий «Пахтакор» марказий стадионида «Локомотив-БФК» билан ташкиллаштирган ўйиннинг икки бўлимида мутлақо бошқа-бошқа таркибни майдонга туширди.\nЯъни танаффусдан кейин асосан ёш футболчиларга имконият берди. Биринчи 45 дақиқаликда тажриба ўз сўзини айтиб, асосий таркиб футболчилари ёш «темирйўлчилар» дарвозасига жавобсиз 4та гол йўллашди. Эътиборлиси, иккинчи бўлимда ёшартирилган таркиб ҳам «Локомотив-БФК» дарвозасини 4 бора ишғол этди. Голларга Игорь Сергеев, Гиди Канюк, Азим Аҳмедов, Суҳроб Нуруллаев, Жасур Ҳакимов (3та) ва Достон Иброҳимов муаллифлик қилишди.\n«Пахтакор» (1-бўлим): Александр Лобанов, Марко Симич, Шерзод Аъзамов, Даврон Ҳошимов, Владимир Козак, Азим Аҳмедов, Гиди Канюк, Шерзод Каримов, Суҳроб Нуруллаев, Тиаго Безерра, Игорь Сергеев.\n«Пахтакор» (2-бўлим): Элдорбек Суюнов, Иброҳим Йўлдошев, Жасур Эрмаматов, Камолиддин Тожиев, Хушнуд Авилов, Акбар Исматуллаев, Роман Жўраев, Жамшид Юсупов, Достон Иброҳимов, Беҳруз Содиллаев, Жасур Ҳакимов.\n«Пахтакорчилар» иккинчи назорат ўйинида эса дуранг билан чекланишди. Аслида бу учрашув ҳам Шота Арвеладзе шогирдлари учун яхши бошланди. Яъни 20-дақиқада Гиди Канюк жарима зарбаси орқали «NBU-Осиё» дарвозасини нишонга олди. Шунингдек, «шерлар» бўлим охирига қадар яна бир қатор қулай вазиятлар яратишди, аммо рақиб посбони маҳорат кўрсатди.\nТанаффусдан кейин эса мураббийлар яна ёшлардан иборат таркибга имкон беришди. Лекин ёшлар аввалги учрашувдаги шижоатни такрорлай олишмади ва «банкчилар» 50-дақиқада мувозанатни тиклашди -1:1. Умуман, «пахтакорчилар» шундан сўнг ҳам ғалабани бемалол ўз томонларига оғдиришлари мумкин эди, бироқ футболчиларга ҳужумларнинг якуний палласида аниқлик етишмади.\n«Пахтакор» (1-бўлим): Александр Лобанов, Жамшид Юсупов, Марко Симич, Камолиддин Тожиев, Даврон Ҳошимов, Азим Аҳмедов, Гиди Канюк, Тиаго Безерра, Суҳроб Нуруллаев, Достон Иброҳимов, Игорь Сергеев.\n«Пахтакор» (2-бўлим): Элдор Суюнов, Иброҳим Йўлдошев, Жасур Эрмаматов, Шерзод Аъзамов, Хушнуд Авилов, Жамшид Юсупов (Жамшид Искандеров, 60), Акбар Исматуллаев, Роман Жўраев, Шоҳруҳ Маҳмудҳожиев, Беҳруз Содиллаев, Жасур Ҳакимов.\nУлуғбек Бақоев шогирдлари Тошкент вилояти Чимён тоғ ҳудудида жойлашган шинам «Парадайс грин» масканида шуғулланишмоқда. «Бухоро»нинг хорватиялик ярим ҳимоячиси Ивор Вейцер ўтган ҳафта таътилдан қайтди ва айни пайт машғулотларда тўлақонли ишламоқда.\nБиринчи даврани «Бухоро»да ўтказган ярим ҳимоячи Шоҳруҳ Гадоев «қалдирғочлар» сафига қайтди. Бу ҳақда «Бунёдкор» клубининг «Инстаграм»даги саҳифасида хабар берилди. Шоҳруҳ аввалги мавсумнинг давралар оралиғида «Бунёдкор»га қўшилганди. Жорий чемпионат бошида эса Сергей Лушан унинг хизматларидан фойдаланмасликка қарор қилгач, «Бухоро»га йўл олганди. Мана, Миржалол Қосимов тезкор футболчини яна «Бунёдкор»га қайтарди. Гадоев айни пайт «қалдирғочлар» билан бирга шуғулланмоқда.\nМуборакликлар ҳам иккинчи даврага қаратилган тайёргарлик жараёнини давом эттиришмоқда. Машғулотлар Тошкент вилояти Чимён тоғ зонасидаги «Чорвоқ» (Пирамида) оромгоҳида олиб борилди. Ҳозирга келиб, тожикистонлик Умеджон Шарипов ва Аббос Омонов жамоа билан расман хайрлашишди. Таркиб эса 3 нафар янги футболчи ҳисобига тўлдирилди.\nБулар - Никита Павленко («Нефтчи»), Умиджон Матмусаев («Цементчи») ва Жавлон Мирабдуллаев («Бунёдкор»). Ушбу футболчилар айни вақт «Машъал» машғулотларида иштирок этишмоқда ва яқин кунларда клуб билан шартнома тузишади. Жамоа 16 июлга қадар машғулотларни «Пирамида»да давом эттирди. Кеча эса футболчилар тиббий кўрикдан ўтишди. Бугундан йиғин яна Муборакка кўчади.\nНавоий жамоаси 14 июль куни Тошкент йиғинини бошлади. Ой бошида тиббий кўрикдан ўтган футболчилар бир ҳафтадан кўп вақт давомида Навоийда шуғулланишди ва бу давр мобайнида жисмоний тайёргарликка алоҳида эътибор қаратилди. Кичик таътилдан кейин жамоа аъзолари пойтахтда тўпланиб, дарҳол кучайтирилган машғулотларга киришишди.\n«Қизилқум» 2 ҳафталик йиғин доирасида 6та назорат учрашуви ташкиллашни режалаштирган. Улардан биринчиси «Қўқон-1912»га қарши кечиб, 1:1 ҳисобида якунланди. Навоий жамоаси голига 29-дақиқада Самандар Шодмонов муаллифлик қилди. Айтиш жоиз, Азизбек Усмонов жамоадан кетди. У давралар оралиғида озод агентга айланди.\nСамарқанд жамоаси 11 июль куни Чимён тоғли ҳудудида ўқув-машғулотлар йиғинига киришганди. Мураббийлар футболчиларнинг жисмоний ҳолатини яхшилаш устида алоҳида ишлар олиб боришмоқда. Биринчи даврада ижара келишуви бўйича ўйнашган Абдужамол Исроилов («Нефтчи»), Дамир Низанов («Нефтчи»), Жавоҳир Қаҳрамонов («Бунёдкор») ҳозир «Динамо» ихтиёрида эмаслар. «Сурхон»га айнан ижара асосида юборилган Жонибек Кўчимов эса ортга қайтарилди. Шунингдек, «Динамо» таркибига «Олмалиқ»дан Муҳаммад Исаев, «Металлург»дан Дониёр Исмоилов каби ёш ярим ҳимоячилар қўшилишди. Эслатма, «Динамо» 20 июлдан Тошкентда назорат баҳсларига киришади. Дастлабки учрашув шу куни «Навбаҳор» жамоасига қарши кечади.\nКлуб раҳбарияти ва мураббийлар штаби вакиллари ҳамда футболчилар 13 июль куни Наманган вилояти ҳокими қабулида бўлишди. Вилоят ҳокимлиги кичик мажлислар залида ташкил этилган маросимда жамоа аъзоларидан ташқари, ҳомий ташкилотлар раҳбарлари ҳам иштирок этишди. Тадбир аввалида сўз олган Наманган вилояти ҳокими, вилоят футбол федерацияси президенти Хайрулла Ҳайитбоевич Бозоров йиғилишдан кўзланган мақсад «Навбаҳор» клубига янги президент тайинлаш ва иккинчи давра ўйинларини муносиб тарзда ўтказишни таъминлаш учун чора-тадбирлар белгилаш эканлигини таъкидлади. Шундан сўнг яқинда Наманган шаҳар ҳокими сифатида иш бошлаган Шавкатжон Шокиржонович Абдураззоқов клуб президенти сифатида таништирилди. Вилоят ҳокими шунингдек, клуб президентига фаолияти муваффақиятли чиқишини тилади. Шавкатжон Абдураззақов ўз навбатида «Навбаҳор»ни юксак ўринларга олиб чиқишдан умидворлигини билдирди. У ўз сўзида миллионлар ўйинига бефарқ эмаслиги, ёшлигида футбол билан шуғулланганлигини айтиб, жамоа равнақи ва мухлисларни хурсанд қилиш йўлида ҳамжиҳатликда иш олиб борилишини таъкидлади.\nШундан сўнг бош мураббий Илҳом Мўминжонов жамоанинг биринчи даврадаги иштироки ва ҳал қилувчи босқичга олиб борилаётган тайёргарлик жараёни ҳақида ахборот берди. Мўминжонов иккинчи даврани муносиб ўтказиб, мухлисларни қувонтириш асосий мақсад эканлигини таъкидлаб, шу мақсадда таркибга жалб этилган Аббос Махсталиев, Дониёр Усмонов, Мурод Ражабов ва Мирзоҳид Маматхановни расман таништирди.\nЎз навбатида, мураббий таркибга янги ўйинчиларни чақириш бўйича музокаралар давом этаётганини қўшимча қилди. Якунда вилоят ҳокими жамоага маҳоратли ҳужумчи жалб этиш кераклигини уқтирди. Мураббий бунга жавобан ушбу масалада ҳам музокара олиб борилаётгани ва биринчи даврада жароҳат туфайли тўлиқ ўйнолмаган Рўзимбой Аҳмедов сафга қайтганини билдирди.\nЙиғилиш охирида футболчилар номидан Дилшод Жабборов сўз олиб, яратиб берилаётган шарт-шароитлар ва юксак ишонч учун миннатдорчилик билдирди ҳамда иккинчи даврада раҳбарият, мухлислар ишончини оқлаш учун астойдил ҳаракат қилишга ваъда берди.\n«Навбаҳор» машғулотларига келсак, биринчи лига вакили - «УзДонгЖу» билан ўртоқлик учрашуви ташкиллаштирилди. Намангандаги «Марказий» стадионида ўтказилган ўйинда мезбонлар 4:1 ҳисобида ғалаба қозондилар. Жамоа голларига Мирзоҳид Ғофуров, Равшан Хурсанов ва Рўзимбой Аҳмедов (2та) муаллифлик қилишди.\n«Навбаҳор»: 30. Асилбек Омонов, 4. Дониёр Усмонов, 5. Ғиёс Комилов, 8. Равшан Хурсанов, 9. Дилшод Жабборов, 10. Аббос Махсталиев, 19. Мирзоҳид Ғофуров, 21. Аъзам Алиев, 32. Жаҳонгир Меҳмонов, 33. Мурод Ражабов, 77. Азизбек Турғунбоев.\nЗахирадан майдонга тушганлар: 1. Мирзоҳид Маматхонов, 7. Ойбек Қиличев, 11. Сардор Расулов, 17. Илҳом Бойдедаев, 20. Алишер Мирзаев, 22. Рўзимбой Аҳмедов.\n«УзДонгЖу»га қарши учрашувдан сўнг жамоа Тошкентга йўл олди ва тайёргарлик жараёнини пойтахтда давом эттиради. Бу йиғин доирасида ҳам назорат учрашувлари ташкиллаштирилади, албатта. Наманганликлар кеча «Насаф» клубига қарши майдонга тушган бўлсалар, 20 июль санаси Самарқанд «Динамо»си билан куч синашишади. 23 июлга белгиланган ўйинда эса «Бухоро» спарринг-рақиб бўлади.\nЖиззах клуби иккинчи даврага қаратилган тайёргарлик ишларини 3 июлдан Зомин тоғ ён бағрида бошлаганди. Футболчилар ёрдамчи мураббий Диёр Файзиев бошчилигида кунига икки маҳал шуғулланишди ва машғулотларда асосан жисмоний ҳолатни яхшилашга эътибор қаратилди. Зомин йиғини ўтган ҳафта якунланди ва футболчилар 16 июль куни «Сўғдиёна» қароргоҳига йиғилишди.\nТайёргарликнинг иккинчи босқичи давомида бир қатор ўртоқлик учрашувлари уюштириш режалаштирилган.\nИккинчи даврага тайёргарликни давом эттираётган ғузорликлар ўз майдонларида «Насаф»га қарши назорат учрашуви ўтказиб, 2:1 ҳисобида зафар қучишди. «Шўртан» голларига Игорь Таран ва Элдор Бойматов муаллифлик қилишди.\n«Шўртан»: 1. Элдор Тожибоев, 4. Нурали Падаров, 3. Мирмуҳсин Сатторов, 10. Ҳасанбой Эргашев, 29. Акром Баҳромов, 22. Шамсиддин Саъдуллаев, 7. Олим Каримов, 23. Юсуф Бўриев, 20. Шаҳзод Хурсанов, 17. Ғулом Раҳмонов, 11. Жасур Холтўраев.\nЗахирадан майдонга тушганлар: 93. Алибек Туробов, 27. Евгений Кочнев, 15. Обид Жўрабоев, 14. Умар Эшмуродов, 18. Элдор Бойматов, 77. Отабек Нарзуллаев, 2. Суннатилла Мамадалиев, 19. Маъруфхон Муродов, 12. Достон Абдураҳмонов, 88. Аббос Омонов, 9. Игорь Таран.\nЎзгаришларга келсак, «Шўртан» футбол мактаби тарбияланувчиси, жамоада ўз ўрнига эга бўлган ҳимоячи Умар Эшмуродов «Насаф» таркибига қўшилади.\nБиринчи давра якунида «аждарлар» мураббийлар штаби ушбу футболчи юзасидан «Шўртан» раҳбариятига мурожаат қилганди. Олиб борилган музокаралардан сўнг томонлар келишувга эришишди ва Умарбек энди фаолиятини «Насаф»да давом эттиради. Ғузорликлар сафига эса «Насаф» мактаби тарбияланувчиси Дилшод Хушбаковнинг қўшилиши кутилмоқда.\nФарғона жамоаси 13 июль куни биринчи лига иштирокчиси «Норин»ни қабул қилди. Қиргулида бўлиб ўтган ўртоқлик учрашуви «Нефтчи»нинг 3:1 ҳисобидаги ғалабаси билан якунига етди. Жамоа бош мураббийи Вадим Абрамов давралар оралиғидаги йиғиннинг илк қисмига бир қатор янги футболчиларни ҳам таклиф қилган ва уларни синовдан ўтказмоқда.\nДейлик, Вадим Карленович «Норин» билан баҳсда икки хил таркибдан фойдаланди. Биринчи 45 дақиқаликда нисбатан тажрибали ўйинчилар ҳаракатланган бўлсалар, танаффусдан кейин кўрикдаги футболчилар ва ёшларга имконият берилди. Орадан 2 кун ўтиб, «Нефтчи» энди «Ёзёвон-Лочинлари» билан куч синашиб, 4:2 ҳисобида зафар қучди. Ўйин ғоят қизиқарли курашлар остида кечди.\nВадим Карленович бу сафар ҳам ўз анънасига содиқ қолган ҳолда, икки хил таркибга таянди. Ҳисобни ўйин бошидаёқ Мўйдин Мамазулунов очган бўлса, кўп ўтмай, Бахтиёр Ёқубов устунликни мустаҳкамлади. Кейин худди «Норин» билан учрашувда бўлгани сингари автогол қайд этилди. Иккинчи бўлимда меҳмонлар кетма-кет жавоб голлари уришди.\nБу ҳолат ва ўйин суръатидан қониқмаган «Нефтчи» вакиллари яна катта куч билан ҳужумга ташланишди. Марказда ҳаракатланган Жавоҳир Расулов, Музаффар Музаффаров, Карен Абрамов ҳамда Аброр Исмоилов фаолликлари билан яққол ажралиб туришди. Шунингдек, Темур Ҳакимов ва Абдураҳмон Абдулҳақов қанотлар орқали хавфли юришларни амалга оширишди.\nТандем сифатида ҳаракатланишган ҳужумчилар - Алишер Шоғуломов ва Отабек Ҳайдаров шу куни кўплаб имкониятларга эга бўлишди, аммо уларга гол уриш насиб қилмади. Якунда захирадан майдонга тушган Темур Ҳакимов «Нефтчи»нинг 4-голини уриб, ҳисобга нуқта қўйди - 4:2.\nКлубларнинг расмий сайтларидаги маълумотлардан ҳам фойдаланилди


Шавкат Мирзиёев Ислом цивилизацияси марказининг қурилиш жараёнини кўздан кечирди - Daryo\n21:37, 29.01.2021 21733\nШавкат Мирзиёев Ислом цивилизацияси марказининг қурилиш жараёнини кўздан кечирди\nШавкат Мирзиёев Ислом цивилизацияси марказига ташриф буюргани ҳақида хабар берилганди. Давлат раҳбари ташриф давомида марказнинг қурилиш жараёнини кўздан кечирди, дея хабар бермоқда Президент матбуот хизмати.\nТаъкидланишича, бугунги кунда бино тўлиқ қад кўтарган. Унинг марказида улкан шарқона гумбаз, тўрт томонида 34 метрлик пештоқлар қурилган.\nДавлат раҳбари ҳар бир йўлак ва хонага кириб, уларни пардозлаш ва жиҳозлашга оид лойиҳаларни кўрди.\nПрезидент аввалги ташрифи чоғида Ислом цивилизацияси маркази шу йўналишдаги илмий муассасалар учун негиз бўлиши, бу ерда олимлар тадқиқот олиб бориб, талабалар билимини мустаҳкамлаши кераклигини айтган эди. Шунга кўра, лойиҳа такомиллаштирилиб, марказда Халқаро ислом академиясининг магистрант ва докторантлари ўқиши учун шароит яратиш назарда тутилган.\nМарказнинг интерьер ва экстерер безаги, жиҳозланиши, коммуникация, хавфсизлик тизимлари энг илғор талабларга жавоб беради. Давлат раҳбари шу ерда олимлар, зиёлилар, нуронийлар ва маҳалла раислари билан суҳбатлашди.\n«Миллий ўзликни англаш деб кўп гапирамиз. Лекин шунга муносиб бўляпмизми, деган туйғу мени қийнайди. Ота-боболаримиз қийин шароитларда, меҳнат-машаққат билан қандай буюк ишларни амалга оширган. Жадид боболаримизни ҳам бекорга қатағон қилишмаган. Чунки билишардики, илм, ғурур, давлатчилик бизнинг қонимизда бор. Бу ерда ҳамма буюк алломаларимизнинг овози эшитилиб туради», – деди Шавкат Мирзиёев.\n«Шуни амалга оширсак, ҳар бир маҳаллага Ислом цивилизацияси марказининг нури киради, юзимиз ёруғ бўлади», – деди Президент.\nИслом цивилизацияси маркази қурилиши сабаб Олмазор туманидаги 237 та хонадон бузилди\nФото: 2021 йилда Ўзбекистонда очиладиган 13 та марказий масжид\n15:11, 27.09.2021 149383\n06:32, 05.10.2021 78940\n07:34, 15.10.2021 68588\n09:22 Бугун 1050\n09:00 Бугун 1448\n08:58 Бугун 1908\n08:39 Бугун 4577\n23:38, 19.10.2021 59453\n22:19, 19.10.2021 55306\n18:32, 19.10.2021 52101\n09:23, 20.10.2021 50244


Мандарин — стрессдан ҳимоя қилувчи мева » Ўзбекистон янгиликлари – Zamin.uz\n26 декабрь 2018, 13:11\nМандарин ҳар йили айни кузнинг охири, қишнинг боши, яъни ёз мевалари камайиб қолган вақтда бозор расталари ва дўконларда пайдо бўлади.\nМандарин — апельсиндан кичикроқ цитрус мева. У инсониятга бундан минглаб йиллар олдин маълум бўлган, аниқроғи, мандаринни бундан деярли 3000 йиллар олдин Хитойда, Жанубий-Шарқий Осиё ҳамда Африкада етиштира бошлашган. Европаликлар эса мандарин ҳақида бундан 300 йилча олдин билишган. Қадимда бойларни «мандарин» деб аташган. Бу мева бойлар дастурхони учун ўстирилган ва унинг номи ҳам шундай аталган.\nХитойда эса бу цитрус неъмат бойлик ва омад рамзи саналади. Хитойликлар Янги йил байрамида ўз яқинлари ва дўстларига мандарин совға қилишади. Мандарин сероб мамлакатларда уй бекалари ундан шарбат, компот ва мурабболар тайёрлашади. Уни салатларга, десерт ва пишириқларга қўшишади. Корейс халқи, айниқса, асал қўшилган мандаринли десертни севиб истеъмол қилади.\nМандариннинг уруғли ва уруғсиз, иссиқсевар ҳамда совуққа чидамли турлари бор. Мевасининг деярли 85 фоизи сувдан иборат. Таркиби қанд, клетчатка, оқсил, ёғлар, эфир мойлари, органик кислоталар ва фитонцитларга бой. Унда В гуруҳи витаминлари, шунингдек, жуда кўп миқдорда С витамини мавжуд. Микро ва макроэлементлардан эса калий, кальций, магний, натрий, фосфор кабиларни сақлайди.\nМандарин — дарахти унча катта бўлмаган сершох, барглари қалин, доимий яшил ўсимлик. Баландлиги кўпи билан 4 м гача етади. Мевасининг эни бўйидан катта, япалоқ, мағзи 10-12 бўлакчадан иборат.\nМАНДАРИННИНГ БИЗ БИЛМАГАН ЖИҲАТЛАРИ\nШифобахш хусусиятларини санаб ўтадиган бўлсак, муаттар ҳидли ва ширин-нордон таъмли мандарин шунчаки мева эмас, организмимиз учун тенги топилмас витаминлар манбаи ҳамдир. Шу сабабдан ҳам қиш пайти организмни умумий қувватлантирувчи воситалардан бири мандарин ҳисобланади. Унинг ҳидини сезишимиз билан дарров иштаҳамиз очилади. Таркибидаги озуқавий кислоталар ҳазм жараёнига, моддалар алмашинувига ижобий таъсир кўрсатади.\nМандарин инсон кайфиятини кўтариши фанда ҳам исботланган. Бу мевани кўпинча шамоллаш касалликларининг олдини олиш учун истеъмол қилишади. Чунки ундаги фитонцидлар микроб ва бактерияларга қирон келтиради. Пўстлоғининг дамламаси бронхитда, қуруқ йўталда, овқат ҳазмини яхшилашда яхши наф беради.\nМандарин ажойиб парҳезбоп озиқадир. У ортиқча вазндан сақлайди, вазн ташлашга ёрдам беради. Мандаринда касаллик қўзғатувчи замбуруғлар билан фаол курашувчи ва шу тариқа тери касалликларининг олдини олувчи моддалар бор. Шарбати дизентерия (ичбуруғ) касаллигини даволашда яхши самара беради. Унинг қонни тўхтатувчи хусусияти климакс даври нохушликларини камайтиришга ҳисса қўшади.\nХалқ табобатида мандарин пўстининг тиндирмаси кенг қўлланилади. Бу малҳам билан юқори нафас йўллари хасталикларини даволаш мумкин. У балғамни юмшатишда самарали фойда қилади. Пўстлоғидан тайёрланган дамлама ва қайнатмаси кўнгил айнишининг олдини олувчи, иситмани туширувчи таъсирга эга.\nМандариннинг ўртача катталикдаги икки донаси кунлик С витаминига бўлган эҳтиёжингизни осон қондиради, вирусли инфекцияларга қарши курашишда ёрдам беради. С дармондориси иммунитетни кўтаришидан ташқари, қон томирлари деворчаларининг янгиланиш жараёнини ҳам рағбатлантиради. Унинг, айниқса, варикоздан қийналаётган аёлларга фойдаси беқиёс. Қолаверса, атеросклероз хасталигининг олдини олади. Бундан ташқари, кўп миқдорда ҳайз кўрадиган аёллар ой кўришдан бир неча кун аввал икки донадан мандарин еб туришгани мақсадга мувофиқ.\nЁШ КЎРИНИШ УЧУН…\nОловранг мева ва сабзавотлар таркибида мавжуд бета-каротин моддаси организмга тушгач А дармондорисига айланади. Ушбу сеҳрли витамин эса терининг эластиклигини таъминловчи коллаген ва эластин моддалари ишлаб чиқарилишини рағбатлантиради. Шунинг учун бу мевадан кўп-кўп тановул қиладиганларнинг ранги тиниқ бўлади, юзига ажинлар соя солмайди.\nБулардан ташқари, мандарин шарбатида темир, каротин моддалари мавжуд. Унинг қуритилган пўстлоғи табиий тинчлантирувчи ҳисобланади, асаб бузилишида чой билан ичилса, яхши наф беради.\nЛютеин — мандаринда мавжуд яна бир муҳим элемент. У кўриш қобилиятимизни зарарли нурлар таъсиридан ҳимоя қилиш вазифасини бажаради. Шунингдек, мандарин таркибида жуда камёб элемент — холин моддаси мавжуд бўлиб, у хотирани яхшилайди, яллиғланиш, юрак-қон томир касалликлари ривожланиши хавфини камайтиради.\nҲОМИЛАДОРЛАРГА ЭНГ ЗАРУР МЕВА\nМандарин таркибидаги холин ҳомила шаклланишида муҳим аҳамиятга эга. Шунингдек, холин мия ҳужайралари ривожланишига ҳам кўмаклашади. Тадқиқотлар шуни кўрсатдики, ҳомиладорлик даврида зарур миқдордаги холин боланинг хотираси шаклланишига хизмат қилади. Уни диабет ва сурункали касалликлар ривожланишидан асрайди. Холин стресс гормони — кортизол даражасини камайтиради. Олимларнинг таъкидлашича, бу модда туғруқдан кейинги депрессияни енгиб ўтишда ҳам фойдали.\nМандариннинг ҳажми, шакли, таъми ва ҳидига кўра фарқланувчи кўплаб навлари мавжуд. Испания, Туркия ва Марокашда кўп миқдорда мандарин етиштирилади. Испан мандаринлари катта ҳажми, Туркиядан келтирилганлари сариқ-яшил ранги ва марокашлик пўртаҳоллар кичик ҳажми, ёрқин тўқ сариқ ранги билан бир-биридан фарқланади.\nМандариннинг энг яхшиси оғиридир. Суви қочган ёки кўп туриб қолган мандарин енгил бўлади. Кўпинча майда навлари ширин, ўртача катталикдаги турлари сувли ва нордон таъмлидир.\nМандарин узоқ вақт сақланадиган мева. Уни полиэтилен пакетлардан кўра нафас олиши мумкин бўлган тўрхалталарда сақлаган маъқул. Сақлашда намликни ҳам назорат этиш лозим. Сабаби, мандарин тез сўлувчи мева.\nМандаринни совиткичда бирмунча узоқроқ сақлаш мумкин. Яъни —6 дан +6 гача бўлган ҳарорат мандаринларни сақлаш учун қулай ҳисобланади.\nЯнгиликлар » Тиббиёт » Мандарин — стрессдан ҳимоя қилувчи мева


Ашъарий ва Мотуридий ақийда мазҳаблари ва уларга мансуб уламолар ҳақида - Fitrat.uz\nБош саҳифа / Ақида / Ашъарий ва Мотуридий ақийда мазҳаблари ва уларга мансуб уламолар ҳақида\nIyun 15, 2020\tФикр билдиринг 48 Кўришлар\nСўнги пайтларда минг йилдан бери аҳли сунна ва жамоанинг ақийда мадрасаларида деб эътироф этиб келинган эътиқод мазҳабларини ўзича танқид қилиб, аҳли суннадан ташқари деб давъо қиладиганлар кўпайиб қолди. Айрим ўзини билмаганлар бутун уммат имоми деб тан олган зотларни чаласаводларча танқид қилиб, таҳлил қилиб, омманинг бошини айлантиришга тушди. Табиийки, бу ҳақда ҳеч қандай маълумотга эга бўлмаган одамлар билиб-билмай нотўғри тушунчага эга бўлиб, ҳатто ўзи аҳл бўлмаган масалаларда бировлар билан тортишадиган бўлиб қолди. Ундан ҳам хатарлиси бундай ножўя ташвиқотлар кишиларнинг қалбига ўз эътиқодари, устозлари, имомларига нисбатан шубҳа тушишига олиб келмоқда. Бу жуда ҳам хатарли ҳолат бўлиб, фақат ва фақат Ислом душманларини хурсанд қилади. Бу ҳолатлар ушбу мавзуда илмий, асосли хулосаларни кўпчилик эътиборига тақдим қилиш заруратини етилтирди. Қуйидаги сатрлар шу мақсадга қаратилган бўлиб, мазкур мавзуда кўпчилигимиз учун салмоқли билим бўлади деган умиддаман.\nАввало ақийда илми билан калом илми ўртасидаги фарқни эслаб ўтсак. Ақийда илми деганда Исломдаги эътиқодга, ишончга оид масалаларни ўргатадиган илм тушунилади. Бу илмнинг манбаси Қуръон ва Суннатдир. Бошқача қилиб айтганда, Китобу Суннатдаги эътиқодга оид мавзулар ақийда илмида ўрганилади ва бунда ушбу илоҳий манбаларда келган маълумотлар билан чекланилади. Калом илмида эса айнан ушбу илмни ақлий далиллар билан қувватлаш, бу борада тарқатилган шубҳаларга ақлий қоидалар асосида мантиқий жавоблар бериш назарда тутилади. Тўғри, калом илмининг ғайримуслимлардан олинган, уларнинг манҳажларига асосланган ва ақлга ортиқча эрк берилганидан, залолатга олиб кетувчи кўриниши ҳам бор бўлиб, у номақбулдир. Калом илмини қоралаган олимлар мана шундай калом илмини, уни ёқлаганлар эса Қуръон ва Суннатдан олинган калом илмини кўзда тутишган. Зеро, умматнинг етакчи уламолари ҳеч қачон Китобу Суннатга зид илмни ёқламайди. Буни фарқлаш лозим. Бироқ, айрим кишилар ушбу ҳақиқатни тушунмасдан калом илмини бир йўла танқид қилишга тушиб кетишади ва, табиийки, хатога йўл қўйишади. Оқибатда, тўғри эътиқодни хато деб, гапни яхши уқмагай, аҳли сунна уламолари бир овоздан таъкидлаган масалаларда хилофга тушиб қолади.\nСалафи солиҳлар даврида калом илмида айрим ҳаракатлар бўлган эса-да, асослари, чегаралари белгилаган мазҳаб ёки мадрасага айланмаган эди. Аҳли сунна ақийдасида калом илми икки буюк имом Абу Мансур Мотуридий ва Абу Ҳасан Ашъарий раҳматуллоҳи алайҳим қўлида камолига етиб, мазҳаб шаклида намоён бўлди. Бу икки имом Исломга, салафлар йўлига бирор янгилик киритишгани йўқ, балки Қуръон ва Суннатдаги ақийда мавзуларини салафи солиҳлар тушунчасига кўра баён қилиб, уларни тўғри англаш учун керакли қоидалар ва асосларни тақдим қилишди ҳамда уларни тартибга солиб таълим беришди. Бу асосларнинг илдизи Китобу Суннат ва салафи солиҳларнинг илмларига бориб тақалади.\nБу икки мазҳаб аҳли сунна ва жамоанинг энг катта ақийда мадрасалари ҳисобланади. Улар Ислом дини ва ўтган салафи солиҳларнинг ақидаларини соғлом мантиқ услублари ҳамда калом илми воситасида ҳимоя қилишган. Бу икки тоифанинг манҳажи, яъни дастурлари нақл ва ақлга суянган бўлиб, нақл бунда ақлдан устун туради.\nУлар Қуръони Карим ва саҳиҳ ҳадисларда айтилган Аллоҳ таолонинг ва пайғамбарларнинг сифатларини исбот қиладилар. Қиёмат куни ва унга тегишли бўлган ҳисоб-китоб, савоб-азоб ва шунга ўхшаш масалаларни ҳам айни Китобу Суннатда келган шаклида тасдиқлайдилар. Шу билан бирга, нақлий далилларни келтиргач, ақлий далиллар ва мантиқий ҳужжатларни ишга соладилар. Шу йўл билан улар Қуръон ва Суннатда келган хабарларга ақлларни ҳам қаноатлантирганлар. Бу эса мўмин-мусулмонларнинг дин таълимотларига тараддудсиз, қалб сокинлиги билан инонишларига, амал қилишларига сабаб бўлган.\nАшъарийлар ва Мотуридийларнинг энг муҳим ютуқлари ‒ улар икки йўлнинг ўртасини танлашган: баъзи фалсафачилар ва мўътазилилар каби Аллоҳ таолони махлуқотга ўхшатишдан қочаман деб У Зотнинг сифатларини нафий (инкор) қилишдан ҳам, карромий, ҳашавий тоифалар каби Аллоҳ таолонинг сифатларини исбот қилишда ҳаддан ошиб, матнларнинг зоҳирига чуқур кетиш натижасида У Зотга жисм исбот қилиш ва У Зотни махлуқотга ташбеҳ қилишдан ҳам сақланганлар. Шу боис, бу икки мазҳаб уламоларининг йўлларини Ислом умматининг жумҳури қабул қилган.\nАшъарийлик мазҳаби имом Абу Ҳасан Ашъарийга нисбат ўлароқ номланган. Абу Ҳасан Ашъарий Китобу Суннатнинг ҳофизларидан бўлиб, насаби улуғ саҳоба Абу Мусо Ашъарий розияллоҳу анҳуга етиб боради. Имом Шаҳристоний ўзининг «Ал-Милал ван-ниҳал» китобида айтади: «Ашъарийлар Абу Ҳасан Алий ибн Исмоил ибн Ашъарийнинг издошлари бўлиб, у кишининг нисбати буюк саҳоба Абу Мусо Ашъарий розияллоҳу анҳуга берилган».\nАбу Ҳасан Ашъарий Абу Мусо Ашъарий розияллоҳу анҳуга нафақат насабда, балки ақийда ва манҳажда ҳам издош бўлган.\nМотуридийлик мазҳаби эса имом Абу Мансур Мотуридийга нисбат берилган. Айрим манбаларда айтилишича, у кишининг насаби улуғ саҳоба Абу Айюб Ансорий розияллоҳу анҳуга етиб боради. Абу Мансур Мотуридий ҳам Китобу Суннатнинг энг катта билимдонларидан ва ҳанафий мазҳабининг етакчи олимларидан эди. У кишининг ақлий салоҳияти дўст-у душманни лол қолдирган ва аҳли суннанинг ҳимоясида Аллоҳнинг бир мўъжизаси бўлган.\nАбу Мансур Мотуридийнинг илмдаги санади Имом Абу Ҳанифа раҳматуллоҳи алайҳга бир неча тарафдан туташади. У киши Абу Бакр Аҳмад Жузжонийдан, у Абу Сулаймон Мусо ибн Сулаймон Жузжонийдан, у Имом Абу Юсуф ва Имом Муҳаммаддан, улар Абу Ҳанифадан таълим олган. Яна бир санадга кўра, Имом Мотуридий билан имом Абу Ҳанифа ўртасида иккита одам бор: у киши Нусайр ибн Яҳё Балхийдан, у Абу Муқотил Самарқандий ва Абу Мутиъ Балхийдан, улар Абу Ҳанифадан таълим олган. Имом Абу Ҳанифа раҳматуллоҳи алайҳ илмни Ҳаммод ибн Сулаймондан, у буюк тобеъий Иброҳим Нахаъийдан, у Алқамадан, у Ибн Масъуд, Алий ибн Абу Толиб ва Умар розияллоҳу анҳум ва бошқа саҳобалардан ўрганган. Иброҳим Нахаъий буюк тобеъинлардан бўлиб, кўплаб саҳобалардан таълим олган. Саҳбои киромлар динни Расулуллоҳ соллаллоҳу алайҳи васалламдан ўрганганлар.\nИмом Ашъарий раҳматуллоҳи алайҳнинг аҳли сунна йўналиши бўйича санади Абдурраҳмон ибн Халаф Басрий, Абу Халифа Жумаҳий, Закариё ибн Яҳё Сожий каби муҳаддислар орқали Набий соллаллоҳу алайҳи васалламга туташади.\nИмом Ашъарий ҳам, Имом Мотуридий ҳам адашган фирқалар, йўлдан оғган тоифаларга раддия беришга катта эътибор қаратганлар. Улар шу йўл билан аҳли сунна ақийдасини ҳимоя қилганлар ва унинг соф сақланишига эришганлар. Шу боис, уммат уламолари уларни ўзларига имом деб билиб келган.\nАввалги ҚАЛБ ОДОБИГА ОИД ҲАДИСЛАР (Биринчи ҳадис: Ҳаёнинг гўзаллиги)\nКейинги Ашъарий ва Мотуридий ақийда мазҳабларининг вужудга келиши (иккинчи мақола)


Водийдан Хоразмга авиа ва темир йўл қатнови ташкил этилади - EFFECT.UZ\n. 06:00 | 15.12.2020\nФарғона водийсидан Хоразмга авиа ва темир йўл қатнови ташкил этилиб, дастлабки даврда ички туризмни ривожлантириш мақсадида чипта нархларига 30 фоиз чегирма қўлланади. Бу ҳақда Шавкат Мирзиёев Хоразмга ташрифи якунида Урганчда ўтган фаоллар йиғилишида маълум қилган.\n«Фарғона водийсидан Хоразмга авиарейс ташкил қилинади. Керак бўлса, чипталар нархига 30 фоизлик чегирма берилади. Водий Хоразмни билмайди, Хоразм водийни билмайди. Четдан келмаса, ўзимизда бор-ку. Зиёрат туризмини бекорга гапирмадим. Ҳаммада ички талаб пайдо бўлди. Хоразмий, Паҳлавон Маҳмуд, Бухорий, Мотурудийлар қаерда бор?\nТермизийларни нега зиёрат қилмаймиз? Зиёратни кўпайтириб, маънавий озуқа олишимиз керак. 70 фоиз халқимиз Хивани кўрмаган. Хиванинг ҳар бир хонадонига энг арзон меҳмонхоналар, хостеллар қилиб берамиз. Хивадаги ҳар бир хонадон меҳмон кутишга тайёр бўлиш керак. Ўтираверсак, ҳеч ким бизга қилиб бермайди», деб таъкидлаган давлат раҳбари.\nДавлат раҳбари салоҳиятли мамлакатлардан Урганчга доимий ва чартер рейслар ташкил этиш зарурлигини қайд этган. Водий вилоятларидан Хоразмга авиа ва темир йўл қатновини йўлга қўйиб, дастлабки даврда чипта нархларига чегирма бериш тажрибаси кейинчалик Термиз, Самарқанд ва Бухоро шаҳарлари бўйича ҳам қўлланилади.\nПрезидент, шунингдек, Ўзбекистон бўйича шахматни ривожлантириш, Хоразмда йирик санъат саройи қуриш зарурлигини ҳам айтиб ўтган.\n«Шахмат бўйича катта қарор қабул қиламиз. Ўзбекистон дунё рейтингида 30-ўринда. Яна кўтариш керак. Хивада 2021 йилда йирик тадбир доирасида шахмат турнири ҳам ўтказилади. Хоразмда йирик санъат саройи йўқ. Санъатга чанқоқ халқ, санъаткори ҳам Тошкентга бориб концерт беради, мухлислари ҳам бориб келади. 3 та лойиҳа беринглар: 2021 йилда ё Урганч, ё Хивада режа қиламиз, 2022 йил қурилишни бошлаймиз», деган у.\nШавкат Мирзиёев Хоразмда нефрология маркази очиш ва кардиология марказини кенгайтириш бўйича ҳам кўрсатма берган. Бунинг учун зарур 3 миллион доллар маблағ бир ой ичида ажратилиши кутилмоқда.\nЭслатиб ўтамиз, аввалроқ Амударё устида Хоразмни Қорақалпоғистон билан боғлайдиган кўприк, Хоразмда 2 минг хонадонли 100 та кўп қаватли уй қурилиши ҳақида хабар берилган эди.\nБайден Трампни сайлов натижаларини ҳурмат қилишга чақирди


Дунёни гўзаллик қутқаради. Дунё тургандан бери турган ва яна дунё тургунча турадиган ҳаёт ҳақиқати шу.\nПайғамбаримиз вабо келганда “уйда қолинг” деган эканлар. Ибн Сино ҳам бу гапнинг ҳақлигини соф тиббий аснода исботлаб берганлар. Ҳамонки шундай экан, бу халқ, айниқса ёш яланг нега уйда ўтирмайди, ўтиролмайди. Ойнаи-жаҳонга бир қаранг, эски соғинган фильмлар, концертларгача қўйилмоқда. Яна нима керак? Эски футбол ўйинлари – жаҳон чемпионатлари, афсонавий боксжанглари...\nКўчада юрадиган вақт ҳам келар. Юрасизам.. юрамизам... Лекин ҳозир “уйда қолинг” деб турганда, қилайлик шу ишни. Уйда қолайлик! Шунда бу балои-офат сизу бизни, оиламизни четлаб ўтади. Ёшлигимизда “уйидан илон чиққан” дейишганда тушунмасдим... Ва бу ҳолда ҳазрати олий – китоб ҳаммамизга энг яқин дўст, сирдош, маслаҳатгўй чиқарди. Агар биз ҳозир китоб ўқимасак, чор-атрофдагиларни бу ишга чорламасак, тортмасак, шундайинча ўтиб кетамиз-ку. Китоб лоақал мана шу балои азим – коронавирусдан сақлайди, деган умид билан унга ошно бўлиш керак.\n...Лоақал шунинг учун ҳам китоб ўқиш керакку, ахир биродарлар.\n15:44 / 18:08:2020


Мирзиёев Туркманистон президенти билан мулоқот қилди\n10:13 12.12.2020 (Янгиланган 10:15 12.12.2020)\nМулоқот чоғида икки томонлама ҳамкорликка оид ва халқаро аҳамиятга молик долзарб масалалар кўриб чиқилди.\nТОШКЕНТ, 12 дек - Sputnik. Ўзбекистон президенти Шавкат Мирзиёев Туркманистон президенти Гурбангули Бердимуҳамедов билан телефон орқали мулоқот қилди. Суҳбат ҳар доимгидек самимий ва дўстона руҳда ўтди, деб хабар бермоқда президент матбуот-хизмати.\nМирзиёев Ўзбекистон ЕОИИга интеграллашувдан нимани кутаётгани ҳақида\nСуҳбат аввалида давлатимиз раҳбари Туркманистон етакчиси ва қардош туркман халқини ушбу мамлакат Бетарафлигининг 25 йиллиги билан самимий муборакбод этиб, тинчлик, фаровонлик, тараққиёт ва равнақ тилади.\nПрезидентлар Ўзбекистон ва Туркманистон ўртасидаги кўп асрлик дўстлик, яхши қўшничилик ва стратегик шериклик муносабатларида юксак даражага эришилгани ва бугун улар жадал суръатда ривожланиб бораётганини катта мамнуният билан қайд этдилар.\nСавдо, саноат кооперацияси, қишлоқ хўжалиги, энергетика, транспорт ва транзит, ҳудудлараро ришталар ва гуманитар дастурлар каби муҳим соҳалардаги ҳамкорликнинг устувор йўналишлари белгиланди.\nМирзиёев Илҳом Алиев билан мулоқот қилди\nАмалий ҳамкорликнинг янги шаклларини йўлга қўйишга ҳамда коронавирус инфекцияси тарқалишига қарши кураш борасида тадқиқотлар ўтказиш мақсадида қўшма тузилма ташкил этишга келишиб олинди.\nОлий даражада эришилган келишувларни сўзсиз рўёбга чиқаришда қўшма Ҳукуматлараро комиссиянинг самарали иши ва фаол идоралараро мулоқот муҳим ўрин тутиши алоҳида таъкидланди.\nДавлат раҳбарлари жаҳондаги вазият юзасидан фикр алмашдилар, Бирлашган Миллатлар Ташкилоти ва бошқа халқаро тузилмалар доирасидаги анъанавий яқин мулоқотларни ва ўзаро қўллаб-қувватлашни давом эттиришга келишиб олдилар.\nПрезидентлар минтақавий ҳамкорлик истиқболларига алоҳида тўхталдилар, шунингдек, бўлажак МДҲ саммитига тайёргарликни муҳокама қилдилар.


Транспорт ва логистика муаммолари: Халқаро транспорт форуми эксперти билан интервью » Yangiliklar agregatori - OXO.UZ\nТранспорт ва логистика муаммолари: Халқаро транспорт форуми эксперти билан интервью\nТранспорт ҳар қандай мамлакат иқтисодиётининг муҳим бўғини ҳисобланади. Ўзбекистон денгизга тўғридан-тўғри чиқа олмаса-да, республика жаҳон савдосида фаол иштирок этишга ҳаракат қилмоқда. Шу билан бирган янги имкониятлар ва муаммолар пайдо бўлмоқда.\nШу кунларда Ўзбекистонга Халқаро транспорт форуми (ХТФ) экспертлари ташриф буюрди. Kun.uz ташкилот вакили Яри Кауппила билан суҳбат уюштирди.\n- ХТФ нима билан шуғулланади?\n- Биз транспортнинг барча турларини мужассамлаштирган ягона ҳукуматлараро ташкилотмиз. Биз ташкилотимизга аъзо давлатларнинг транспорт вазирликлари билан ишлаймиз. Ташкилотимизга 60 мамлакат, жумладан, Озарбойжон, Грузия, Арманистон, Беларусь, Қозоғистон, Хитой, Россия, Латвия, Литва, Эстония, Молдова аъзо ҳисобланади.\nБиз дунёнинг энг яхши тажрибалари билан алмашиш платформаси сифатида фаолият юритамиз ва транспорт соҳасидаги турли йўналишларда тадқиқотлар ўтказамиз. Биз шунингдек, ҳар йили мингдан ортиқ киши қатнашадиган саммит ташкил этамиз.\nХТФ бош котиби жаноб Ким биринчи навбатда Ўзбекистон ҳукуматини Транспорт вазирлиги ташкил этилганлиги билан қутлайди. Ҳукумат бу орқали Ўзбекистонда транспорт соҳасидаги стратегик режалаштириш имкониятини яратди. Биз ҳукуматни бу қадами билан табриклаймиз ҳамда Ўзбекистоннинг ХТФга қўшилиш ғоясини олқишлаймиз.\n- Ўзбекистоннинг транзит мамлакат сифатидаги салоҳиятини қандай баҳолайсиз?\n- Ўзбекистон транзит оқимлар нуқтаи назаридан аъло жойлашувга эга, Осиё, Яқин Шарқ ва Европани бирлаштирадиган тарихий Ипак йўли у орқали ўтади. Ҳозирда Марказий Осиёдаги қатор давлатлар ўзларини транзит мамлакат сифатида кўрмоқда, аммо улар бир-бирлари билан кооперациялашиши ва саъй-ҳаракатларини бирлаштириши лозим. Бу маблағ киритиладиган йўлакларни пухталик билан танлаш кераклигини англатади. Бундан ташқари, бу давлатлар нафақат халқаро йўлаклар, балки маҳаллий транспорт боғламаси, яъни алоҳида шаҳарлар, корхоналар ҳамда минтақадаги давлатлар ўртасидаги боғламаларга ҳам эътибор қаратишлари керак.\nЎзбекистон яхши темир йўл тизимига эга, аммо ҳамиша уни такомиллаштириш имконияти бор. Меҳнат самарадорлигини Қозоғистон каби қўшнилар даражасигача ёки ундан ҳам юқорироқ даражада яхшиланиши мумкин. Бундан ташқари, самарадорликни ошириш учун Ўзбекистон келажакда фаолиятнинг айрим турларини аутсорсинг қилишни кўриб чиқиши ҳамда темир йўл ташувлари бозорини мунтазам очиб бориши лозим.\n- Ўзбекистон киши бошига мева етиштириш бўйича етакчи мамлакатлардан бири ҳисобланади, аммо экспортни йўлга қўйиш муаммо бўлиб қолмоқда. Қиммат юк ташиш соҳасида нималарни яхшилашимиз мумкин? Транспорт қандай қилиб меҳнат самарадорлигига таъсир кўрсатиши мумкин?\n- Ўзбекистон денгизга чиқиш учун камида иккита давлат ҳудудидан ўтиши керак ва бу жаҳон бозорига чиқишда салбий таъсирга эга.\nМамлакат ўз географик жойлашувини ўзгартира олмайди, аммо ҳукумат буни транспорт харажатларини пасайтириш, ташувлар тезлигини оширишга қаратилган самарали транспорт сиёсати ўтказиш орқали ҳал қилиши мумкин.\nБугунги кунда ўзбекистонлик ишлаб чиқарувчи учун жаҳон бозорига чиқиш Германиядаги ишлаб чиқарувчига нисбатан 4 баравар қимматга тушади.\n- Марказий Осиёдаги йўллар сифати ҳақида нима дея оласиз? Қандай муаммолар ва уларнинг ечимлари мавжуд?\n- Ҳозирда автомобиль ва темир йўл тармоқлари узоқ йиллар давомида молиялаштириш етарлича бўлмаган даврдан сўнг тикланиб бормоқда. Молиялаштиришнинг етарлича бўлмагани тезликнинг пасайиши ва транспорт воситаларини таъмирлаш учун қўшимча харажатлар келтириб чиқаргани сабабли фойдаланувчилар учун қиммат нархни келтириб чиқарган.\nЎзбекистон Тошкент ва Самарқанд ўртасидаги шоссе каби жаҳон даражасидаги автойўлларни қурган, аммо айрим муҳим автойўлларнинг сифати жаҳон стандартларидан паст бўлиб, бу тезликнинг пасайиши ва транспорт воситаларининг тез ишдан чиқишига олиб келади.\nЙўл қурилиши ва таъмирлаш бўйича фонд ташкил этилиши ҳамда барча соҳаларда самарадорликнинг ошириб борилиши бу Марказий Осиё давлатлари амалга ошириши ва минтақага иқтисодий манфаат олиб келиши мумкин бўлган нарсадир.\nХТФ экспертлари «Марказий Осиёда савдо-транспорт боғламасини ошириш ва юк ташишни ривожлантириш» деб номланган махсус ҳисобот ҳам тайёрлади. Унда Қозоғистон, Қирғизистон, Монголия, Тожикистон ва Ўзбекистондаги юк транспорти йўллари билан боғлиқ масалалар ўрганилган.\nҲисобот минтақадаги транспорт боғламасини яхшилаш учун зарур сиёсатни ўтказиш бўйича тавсияларни ўз ичига олади. Ҳисоботнинг тўлиқ матни билан бу ерда танишиш мумкин.\nЎзбекистон Озарбойжон ва Эстония билан автомобиль ташувлари бўйича битим имзолайди\nТошкентда “Транспорт ва Логистика – TransUzbekistan 2018” XV халқаро кўргазмаси бўлиб ўтади


Terjemahan makna Surah Surah Al-Falaq - Terjemahan Uzbek - Alaudin Manṣūr - Ensiklopedia Alquran Alkarim\n1. (Эй Муҳаммад алайҳис-салоту вас-салом), айтинг: «Мен тонг Парвардигоридан (менга) паноҳ беришини сўраб илтижо қилурман;\n2. — Ўзи яратган нарсаларнинг ёмонлигидан;\n3. — Зулматга чўмган кечанинг ёмонлигидан;\n4. — Тугунларга дам солгувчи (жодугар)ларнинг ёмонлигидан;\n5. — Ва ҳасад қилаётган ҳасадгўйнинг ёмонлигидан (паноҳ беришини сўраб илтижо қилурман»).\n(Kirim catatan: Terjemahan Uzbek - Alaudin Manṣūr - Surah:Surah Al-Falaq - Ayah:)


Ҳиқичоқ (фельетон) [Abdulla Qahhor]\nУчинчи сигнал бўлиб, чироқ ўчадиган пайтда залга ҳиқичоқ тутган бир маст кириб келди. У, бўш жой излаб, шомда қолган товуқдай бўйнини чўзиб, у ёқ-бу ёққа қаради, афтидан, ҳеч нарсани кўрмас эди. Контролёр унинг қўлидан билетини олиб кўрди-ю, бўш жойга йўллади. Маст дам-бадам ҳиқиллаб, қатор орасидан одамларга кетини ишқаб ўтиб борар экан, оёғи чалмашиб бир хотиининг тиззасига ўтириб қолди; хотиннинг дашноми қулоғига кирмай, шошмасдан ўрнидан турди, ниҳоят, бўш жойга ўтириб яна бир марта «ҳиқ» деди.\nЧироқ ўчди. Парда очилди. Саҳнанинг ўртасида ғоз турган артист кўзига иккита кўринди шекилли, маст бир кўзини ҳовучи билан беркитиб қаради; артист ашула айтаётибди, деб ўйлади шекилли, тиззасига уриб:\n— Дўст! — деди.\nУнинг ёнида ўтирган кимдир туртди:\nМаст унга юзланди.\n— Мен сизга дўст деятганим йўқ, ошна! Сиз нима қилибсизки... ҳиқ... дўст дейишлик керак!.. «Фиғонким гардиши даврон»ни биласизми? Ҳиқ... билмайсиз!..\n— Саҳнага қаранг, пулингиз куяди!\n— Менинг пулим куядиган пуллардан эмас... Лекин, қарасам қарайвераман, хоҳласам бир кўзим билан... ҳиқ... қарайман, хоҳласам иккала кўзим билан қарайман! Ўзимнинг кўзим, ўзимнинг билетим, ўзимнинг... ҳиқ... пулим!\nМаст ёнидан папирос олди, энгашиб гугурт чаққан эди. Атрофда босинқи ғовур кўтарилди. Ўтиб бораётган контролёр мастга томон энгашиб, қаттиқ шивирлади:\n— Чекманг, штраф қиламан!\n— Ие, опажон, билет олганимизда штрафи... ҳиқ... ичида деган эди-ку! Кеч... кечирасиз, мен бу ерни кино дебман... Штраф эмиш, мен нима гуноҳ қилибман? Кучингиз фақат бизга етар экан-да! Буларга нега индамайсиз ё булар пора беришганми? Биз ҳам нақд пулга... ҳиқ... билет олганмиз! Мен бировни сўкмасам, бировни урмасам... Бировни урсам, эҳтимол, майда безориликка... ҳиқ... кирар эди. Мени ҳозир ҳеч ким ҳеч нарса қилолмайди! Қўлингиздан келса, биласизми... ҳиқ... ҳиқичоғимни тўхтатиб беринг!\nМастни ҳеч тийиб бўлмас эди. Унга на ёнидаги одамларнинг ёлвориши кор қилар эди, на контролёрнинг пўписаси. Контролёр пўписа қилган сайин маст авж қила бошлади, афтидан, шовқин соладиганга ўхшаб қолди. Шунда мастнинг орқасида ўтиртан бир йигит контролёрга «Сиз кетаверинг, ўзимиз эплаймиз» деган маънода ишора қилди-ю, энгашиб, мастнинг қулоғига шивирлади:\n— Яшанг! Хотинингиз ҳам кайфи ошса, ҳиқичоқ тутиб, худди ўзингиздай жуда ширин бўлар экан!\nМаст ирғиб ўрнидан турди.\n— Қаерда кўрдингиз?\n— Эшикнинг тагида ҳиқиллаб ўтирибди...\n—Хотиним ичмас эди-ку! Қачон кўрдингиз? — деди маст ва йигитдан жавоб кутмай, жавраганича жўнаб қолди. — Ҳозир чиқиб саксон саккиз талоқ қўяман! Менга ичадиган хотин керакмас! Ичадиган бўлса ичадиган эрга... йўқ, ичмайдиган эрга тегсин!\n— Чакки бунақа дедингиз,— деди йигитнинг ёнида ўтирган бир хотин, — ҳозир қайтиб келиб ёқангиздан ушласа, нима жавоб берасиз?\nЙигит бепарво жавоб берди:\n— Ҳали-вери келмайди: уйига боради, хотинини чироққа солиб кўради, оғзини искайди, қасам ичириб, сўроқ қилади... Унгача спектакл тамом бўлади.\nБосинқи кулги қўтарилди.\n7 Kampirlar sim qoqdi (hikoya) [Abdulla Qahhor] 1068\n8 Кампирлар сим қоқди (ҳикоя) [Abdulla Qahhor] 508\n9 Mahalla (hikoya) [Abdulla Qahhor] 1054\n10 Ming bir jon (hikoya) [Abdulla Qahhor] 739\n11 Маҳалла (ҳикоя) [Abdulla Qahhor] 454


Рус композитори Пётр Чайковскийнинг мусиқаси 2021 йилги Токио ва 2022 йилги Пекин Олимпиадаларида Россия мадҳияси ўрнига янграйдиган бўлди. Халқаро Олимпия қўмитаси композиторнинг «Фортепиано ва оркестр учун концерт №1» асаридан парчани кейинги 2 йил давомида россиялик спортчилар иштирокидаги тадбирлар учун қўлланадиган мусиқа сифатида маъқуллади.\n2020 йил декабрда Спорт арбитраж суди (CAS) Жаҳон аксилдопинг агентлигининг Россияга нисбатан қўллаган санкцияларини ҳаққоний деб топганди. Санкцияларга кўра, россиялик спортчилар 2022 йил 16 декабргача спорт тадбирларида Россия мадҳияси ва байроғисиз иштирок этишлари керак. Бундан ташқари, Россия ушбу муддат тугамагунча Олимпия ва Паралимпия ўйинлари ҳамда жаҳон чемпионатлари ўтказа олмайди.\nАввалроқ Халқаро спорт арбитраж суди машҳур «Катюша» қўшиғини Россия спортига нисбатан санкциялар амал қилиш вақтида Россия мадҳияси ўрнига ишлатишни рад этди. Ушбу қўшиқ Россия Олимпия қўмитаси томонидан таклиф қилинганди. Бироқ CAS қўшиқ «Россия билан яққол боғланган» деган қарорга келиб, уни рад этган.\nФеврал ойида Чайковский мусиқаси конкида учиш бўйича жаҳон чемпионатида россиялик спортчиларни тақдирлаш вақтида Россия мадҳияси ўрнига янграган.


BBC Uzbek - O'zbekiston - Миллиардер Алишер Усмонов бизнесни тарк этмоқчи\nСўнгги янгиланиш 29 сентябр 2012 - 07:48 GMT\nРоссиянинг 'энг бой' одами, асли ўзбекистонлик миллиардер Алишер Усмонов ҳиссаларини ягона холдинг остида бирлаштиргач, ўзи ортиқ бизнесларини бошқариш ниятида эмаслигини айтмоқда.\n"Биз тоғ-кон саноати, телекоммуникация, интернет, оммавий-ахборот воситалари, молия ва сармоя соҳаларидаги ҳиссаларимизни бир ерга жамлаши мумкин бўлган йирик холдинг тузиш мақсадидамиз", деб айтган жаноб Усмонов "Рейтер" ахборот агентлигига берган суҳбатида.\nАлишер Усмоновнинг бизнес-салтанати темир рудасини қазиб чиқариш асосига қурилган.\nРоссиялик миллиардер яна "Коммерсант" газетаси ва Россияда катта нуфузга эга барча нашриёт уйларига эгалик қилади.\nЛондоннинг "Арсенал" клуби ҳиссаларини сотиб олиши, mail.ru интернет порталини биржага чиқариши ва фаолиятининг илк йилларида Facebook ижтимоий мулоқот тармоғини дастаклаши ортидан жорий пайтда Британияда истиқомат қилувчи жаноб Усмонов халқаро миқёсдаги бизнес-шахсга айланади.\nАммо йиллик тушуми қарийб 25 миллиард доллар бўлиши тахмин этилаётган холдинг тузилгач эса, Алишер Усмоновнинг ўзи унинг бошқарувида фаол иштирок этмоқчи эмас.\nМиллиардер бунинг сабабини ортиқ бизнес билан шуғулланиш истаги йўқлиги билан изоҳламоқда.\n"Ҳар бир актив ҳиссадорлардан мустақил бўлган менежерлар гуруҳи назорати остида бўлади. Ўзим ҳам ҳиссадор сифатида бундан кейин бошқарув ишларига жиддий аралашмоқчи эмасман", деб айтган жаноб Усмонов.\nБадавлат бизнесмен ўз ҳиссаларини ягона холдинг остида бирлаштириш режасида эканини илк бор шу йил апрел ойида Американинг Forbes журналига берган суҳбатида айтганди.\nАён бўлишича, асосий ҳиссадорлари шарифларининг илк ҳарфларидан олиниб, барпо этилажак тузилма USM Holding деб номланади.\nАгар уларнинг режаларига қаралса, Алишер Усмонов холдинг ҳиссаларининг 50%, "Ягона Россия" партиясидан Давлат думаси депутати бўлган Андрей Скочнинг жамғармаси 30% ва миллиардернинг бизнес шериги Фарҳод Моширий 10% ига эгалик қилишади. Ҳиссаларнинг қолган 10 фоизи эса, менежмент учун асраб қўйилади.\nКеласи олти ой ичида барпо этилиши кутилаётган холдинг раҳбари эса, Алишер Усмоновнинг ҳамкори Иван Стрешинский бўлиши айтилмоқда.\nШу йилнинг апрел ойида Forbesжурнали миллиардер Алишер Усмоновни Россиянинг энг бой одами, деб топганди.\nБундан аввал ҳам жаноб Усмонов журналнинг йиллик рўйхатида Россиянинг бадавлат одамлари қаторидан жой олиб келган бўлса ҳам, бу йил илк бор пешқадамликка чиқиб олганди.\nForbes журнали миллиардернинг бойлигини 18,1 млрд АҚШ доллари дея баҳолаганди.\nАммо, агар Bloomberg агентлигининг ҳисоб-китобларига қаралса, Алишер Усмоновнинг бойлиги 20 миллиард АҚШ долларидан ортади.\nSunday Times нашрининг Британиядаги энг бой одамлар рўйхатида эса, жаноб Усмонов россиялик бошқа бир миллиардер Роман Абрамович билан бирга бу йил юқори учликка киришга муваффақ бўлишганди.\nСўнгги йилларда жаноб Усмонов асосан тоғ-кон саноатидан катта фойда кўраётган бўлса ҳам, интернет ва мобил ширкатларига ҳам катта пул ташламоқда.\nДейлик, шу йилнинг ўзида бизнесмен Facebook ижтимоий тармоғи орқасидан қарийб 1 миллиард фойда кўрган. Россиядаги учта йирик мобил операторларидан бири бўлган "Мегафон"нинг назоратини ўз қўлига олган.\n58 ёшли Алишер Усмонов асос солган "Металлоинвест" ширкати Россиянинг энг йирик хомашё ишлаб чиқарувчиси ҳисобланади.\nУ россиялик яна бир миллиардер Юрий Милнер билан бирга Facebook Inc нинг 10 фоиз ҳиссаларини назорат қилади.


Imzo Akfa асосий шоу-руми очилиш маросими\n10:37 / 27.04.2016\n25 апрель куни Imzo Akfa Тошкентдаги биринчи дераза фабрикасининг асосий шоу-руми тантанали очилиш маросими бўлиб ўтди. Юзлаб кишилар катта байрамга гувоҳ бўлиш учун тўпландилар. Кўплаб йўловчилар эса бундай ёрқин ҳодиса ёнидан эътиборсиз ўтиб кета олишмади.\nТомошабинларнинг ҳаяжонли шов-шуви бир соатча давом этди, ниҳоят соат 19:30да саҳнада бошловчи пайдо бўлди. Ишлаб чиқариш ҳажми ва лойиҳанинг ўзига хослиги тўғрисидаги оловли нутқи тингловчилар кўнглидан яхши таассуротлар қолдириб, давомли қарсаклар билан кутиб олинди. Автоматлаштирилган ишлаб чиқариш ҳамда тайёр маҳсулотлар сифатининг ишончлилиги ҳақидаги таъсирли видеороликдан сўнг томошабинларда Ўзбекистонда замон талабларига монанд, кутилган фабрика фаолият бошлаганига шубҳа қолмади.\nImzoAkfa – ойна-деразалар ишлаб чиқариш технологиясига буткул янгича ёндашувдир. Тўлиқ автоматизация ва беқиёс кўлами эвазига Imzo фабрикаси ҳаққоний равишда бутун МДҲ бўйича ўзига хос биринчи ва ягона дераза ромлари ишлаб чиқарувчи фабрика мақомига эга бўлди.\nБарчада хуш кайфият уйғотган светомусиқали шоу ва компания тақдимотидан сўнг экранда улкан Imzo ёзуви намоён бўлди ва бошловчи барчани компаниянинг қувончи ва ғурурига шерик бўлишга ҳамда Imzo Akfa компаниясининг янги катта намойишлар залига баҳо беришга таклиф этди.\nШоу-рум эшиклари ортида эса ҳақиқий байрамона кайфият ҳукм сурмоқда эди. Мусиқачилар гуруҳи жонли мусиқа ижро этарв ва официантлар меҳмонларга ичимлик тарқатар экан, маслаҳатчилар, ёрдамчи материаллар ва тайёр маҳсулотларнинг ўта кенг танловини намоён қилган ҳолда, маҳсулотнинг афзалликлари хусусида сўзлаб беришди.\nҚатнашчилар ушбу оламшумул ҳодиса хусусида эсдалик учун ўз изларини қолдириш имконига эга бўлди. Шоу-румга киришда ўрнатилган “Ўз имзоингни қолдир” сарлавҳали баннерда меҳмонлар ўз тилакларини ёки шунчаки имзоларини қолдиришди.\nҲар бир истак билдирган одам ўз қўллари билан Imzo эшик ва ромларинининг самарадорлигини синаб кўрди. Шунингдек, маҳсулотларнинг ҳар қандай дид эгасининг талабини қондира олувчи чиройли дизайни ва рангларидан баҳра олдилар. Ҳамма Imzo Akfa – юқори технологияли эшик ва ромлар ишлаб чиқиш соҳасида Ўзбекистонда узоқ кутилган муваффақиятли лойиҳа эканига ишонч ҳосил қилди.\nЭнди пойтахтимиз аҳолиси дераза ромлари ишлаб чиқарувчисини тўғри танлаганига ишонч ҳосил қила олади. Сиз Imzo Akfa маҳсулотларини танлар экансиз, яқинларингизга қулайлик ва мустаҳкамлик туҳфа этасиз. Сиз энг яхшисига муносибсиз. Бизни танланг! Манзилимиз: Навоий кўчаси 2 (мўлжал – собиқ Навоий ярмаркаси).


Rost24 - Салим Абдувалиевнинг қизи Rost24 учун махсус интервью берди (+видео)\nСалим Абдувалиевнинг қизи Rost24 учун махсус интервью берди (+видео)\nУ отаси билан нега 16 йил гаплашмаганини очиқлади.\nХалқ орасида "Салимбой" номи билан машҳур ишбилармон Салим Абдувалиевнинг катта фарзанди Нилуфар Абдувалиева билан Rost24.uz ахборот сайти учун эксклюзив интервью ташкил этилди.\nНилуфар Абдувалиева Ўзбекистонда ва хорижда машҳур бўлган “Mursak” модалар уйи асосчиси. Бугунги мавқега у ҳеч кимнинг ёрдамисиз эришганини айтмоқда. Шунингдек, турмушга чиқиш арафасида, оилавий келишмовчилик туфайли ўзи отаси билан 16 йил гаплашмаган Нилуфар буни ёшликдаги хато сифатида эслайди. “24 йил виждоним қийналган. Ота-она рози бўлса, Аллоҳ рози бўлар экан”, дейди у.\nҲозирда Нилуфар билан отаси фахрланади. Аммо, бу йўлни босиб ўтиш унга осон кечмаган. Rost24.uz мухбири билан суҳбатда Нилуфар Салимовна ёшликдаги хатоси, мода оламидаги муваффақияти ва оиласи ҳақида сўзлаб берди.\nСуҳбат жараёнида турмушдаги муаммолар, ўтаётган йиллар сабоғи, бой оила фарзандининг ҳаётий ҳақиқатлари баён қилинган.\nТег: Салимбой видео\nнихояти юзлари иссик аёл ,эканлар.самимийлигичи🥰😍\nДуо килинг илтимос дадангиз бор\nFaqat Qoyil!, deyman! Olg'a!\nСалимбой Абдувалиев хам сиз ва бизга ухшаган оддий инсон.Унинг хам узига яраша орзулари бор ва у хам худди сиз ва бизга ухшаб фарзандларининг камолини уйлайди.Аммо баьзи фарзандлар хиссиётларга берилиб,келгусини барбод килишади.Хаётда бунга мисоллар жуда куп...\nОЛЛОХИМ рози булсин ишларизга омад жудаям койил колдим\nСинглим жуда чиройли гапларни гапирдингиз отангизни дуоларини олинг Сиздай ишбилармонлар билан юртмиз фахрланд и\nМАХСУС СУРИШТИРУВ: Электр энергия тизимида нечта ўлим ҳолати содир бўлди?\nЗангиота юқумли касалликлар шифохонасида беморлар совуқ хоналарда қолгани айтилмоқда\nЯна бир амалдор президент мораторийсига қарши борди\nПрезидент давлат маслаҳатчиси "Шариат билан бошқариладиган ислом давлати"ни орзу қилаётганларга муносабат билдирди


Ўзбекистон Ёзувчилар уюшмаси » МАКТАБДА НАВОИЙХОНЛИК ВА БОБУРХОНЛИК ТАДБИРИ\nАсосий Янгиликлар МАКТАБДА НАВОИЙХОНЛИК ВА БОБУРХОНЛИК ТАДБИРИ\nЮнусобод туманидаги 260-умумтаълим мактабида 2019 йил 12 февраль куни Ўзбекистон Ёзувчилар уюшмаси билан ҳамкорликда буюк мутафаккир, шоир ва давлат арбоби Алишер Навоий таваллудининг 578 йиллиги ҳамда беназир шоир ва шоҳ Заҳириддин Муҳаммад Бобур таваллудининг 536 йиллиги муносабати билан адабий кеча ташкил этилди.\nЎзбек мумтоз адабиётининг икки азим чинори — Алишер Навоий ва Заҳириддин Муҳаммад Бобур халқимиз маънавий дунёси шаклланишига ғоят кучли ва самарали таъсир кўрсатган зотлар экани, уларнинг мўътабар номи, ижодий меросининг боқийлиги, бадиий даҳоси замон ва макон чегаралари билмаслиги, мамлакатимизда улуғ мутафаккир Алишер Навоий ва шоҳ ва шоир Заҳириддин Муҳаммад Бобурнинг хотираси абадийлаштирилгани уларнинг жаҳон адабиёти хазинасига қўшган буюк ҳиссаси ҳамда чексиз истеъдодига бўлган юксак ҳурмат ифодаси экани алоҳида таъкидланди.\nНавоий ижоди ихлосмандлари унинг шеърларини йиғиб, “Илк девон” (1464-65) тузган эдилар, сўнгра “Бадойиул-бидоя” (“Гўзалликнинг бошланиши”), “Наводирун-ниҳоя” (“Нодирликлар ниҳояси”) номли девонлар (1470-йиллар) тартиб берилган. Лирик мероси умумий ҳажми 50000 мисрадан ортиқ “Хазойинул-маоний” номли тўрт девон (1491 — 1498)га жамланган. Навоий шеъриятининг мавзулар доираси кенг, жанрлар кўлами хилма-хил. Ғазалларида инсоний муҳаббат, илоҳий ишқ билан уйғун ҳолда улуғланиб, “мажоз — ҳақиқат кўприги” ақидасига амал қилинган. Алишер Навоий шеъриятидаги зоҳирий маъно янгиликлари билан бирга ботиний сифатларни ҳам ўргангандагина уларни идрок этишга эришиш мумкин.\n“Назмул-жавоҳир” (1485) Ҳазрат Алининг “Насрул-лаолий” асарининг туркий назмга солингани бўлиб, 266 рубоийдан иборат бу асарда ахлоқий-таълимий қарашлар ўз аксини топган.\nАлишер Навоий ижодининг юксак чўққиси “Хамса” асари (1483-85)дир, шоир биринчилардан бўлиб, туркий тилда тўлиқ “Хамса” яратди ва туркий тилда шундай кўламдор асар ёзиш мумкинлигини исботлаб берди. “Хамса” таркибига “Ҳайратул-аброр”, “Фарҳод ва Ширин”, “Лайли ва Мажнун”, “Сабъаи сайёр”, “Садди Искандарий” каби достонлар киради.\nНавоийнинг тасаввуфий қарашлари деярли барча асарларининг руҳига сингган бўлса-да, махсус “Лисонут-тайр” достони(1499)да, “Насойимул-муҳаббат” манқабаси (1495-96)да, “Тарихи анбиё ва ҳукамо”(1485-88), “Арбаин”, “Муножот” сингари асарларида акс этган.\nБобурийлар салтанати асосчиси, шоҳ ва шоир Заҳириддин Муҳаммад Бобурнинг лирик мероси “Қобул девони” (1519)га, 1528-29 йилларда “Ҳинд девони”га жамланган. Шеърларининг умумий ҳажми 400 дан ортади. Шундан 119 ғазал, 231 рубоий ва туюқ, қитъа, фард, маснавий каби жанрларда асарлар яратган. Бобур шеърияти интеллектуал қалб изҳори сифатида ардоқлидир. Унинг асарлари самимий, равон, услубан тугал ва мушаккалдир. Бобур рубоий жанрини турк адабиётида дунёга олиб чиққан шоирдир. Бобурнинг улуғ асари “Бобурнома” бўлиб, уни “Вақое” деб ҳам номлайдилар. Буюк мемориал асарда 1494-1529 йиллари Марказий ва Кичик Осиёда, Яқин ва Ўрта шарқ мамлакатларида кечган воқеалар баён этилган. “Бобурнома”нинг ўндан ортиқ қўлёзма нусхалари бор.\nМактаб ўқувчиларининг икки улуғ зот ҳаёти ва ижодига бағишланган саҳна кўринишлари йиғилганларда катта таассурот қолдирди.\nФаол иштирокчиларга Ўзбекистон Ёзувчилар уюшмаси томонидан ташаккурнома ва китоблар совға қилинди.\n© 6189 Ўзбекистон Ёзувчилар уюшмаси


Инсон дуч келиши мумкин бўлган дардлар ранг-баранг. Улар орасида беморни йиллаб азобловчи, даволаниши қийин ва қимматлари ҳам борки, бундай касалликларга дуч келганлар тушкунликка тушадилар, ҳар чорага илинж билан тикиладилар.\n– Айни пайтда 20 ёшни тўлдирган ўғлим Салоҳиддин Жўраев 16 ёшидан буён мана шу касаллик билан курашиб келади. “Мияча атаксияси” дея номланадиган бу дард аста-секин боламнинг асаб тизимини емириб бормоқда.\nЮгуриб ўйнаб катта бўлган, туппа-тузук юриб турган ўғлим 16 ёшидан буён шу касаллик билан курашиб келмоқда. Айни пайтда у юра олмайди, оёқ-қўллари яхши ишламайди, – дейди қашқадарёлик Қамариддин Жўраев.\nОиламиз билан Қарши туманида ижарада яшаймиз. Ўғлимни узлуксиз даволатиш топган-тутганимни олиб кетяпти. Жўралари кўргани келишганида боламнинг кўзларидаги мунгга қараб, Салоҳиддин ўрнидан туриб юришга ҳаракат қилган пайтлари йиқилганини кўриб дунёларга сиғмай кетаман. “Эркак киши йиғламасин” дейишади. Лекин боланг кўз ўнгингда сўлиб бораверса – йиғламасликнинг иложи борми?! Кўрса кўнгли баттар чўкмасин деб, бир четга ўтиб ўкириб-ўкириб йиғлайман...\nЛекин умидимиз бор!\n– Москвадаги “Юсупов” шифохонасида ўғлимнинг касаллигини ўрганишди ва даволаниш мумкинлигини айтишди. Ҳозир ҳаммамиз зарур маблағни тўплашга ҳаракат қиляпмиз. Агар бунинг учун уйим бўлганида ҳеч ўйланмай сотиб юборган бўлардим. Минг афсуски, қўлимиз қисқа. Яхшилардан ёрдам сўрашга мажбурмиз. Илтимос, ўғлимга ёрдам беринг, бутун умр дуода бўлай, – дея кўзи намланиб сўзларини тугатди ота.\nСалоҳиддин Жўраевга оид маълумотлар:\nЎзкард: 8600 0423 5184 4534 (Салоҳиддин Жўраев номида)\nVisa: 4231 2000 0085 8794 (Шаҳноза Жўраева номида)\nСбербанк: 4817760145665638 (Турсунбой Суяров номида)\nТелефон: +998912226842 Салоҳиддин Жўраев, +998919512148 Қамариддин Жўраев\nВазиятнинг мураккаблиги шундаки, Салоҳиддин зарур муолажаларни олмаса, бутун умрга ногирон бўлиб қолиши мумкин. Бўз йигитнинг ўзи ва оиласи учун бу ниҳоятда жиддий синов бўлади. Юртдошларимиз орасида саховатпешалар бисёр, улар, албатта, ёрдам қўлини чўзадилар. Имкони бўлмай турганлар эса дуога қўл очганларида шу беморимизни ҳам эсга оладилар.


«Биз фақат ўз кучимизга ишонамиз». Президент ҳарбийларга мукофотларни топширди - Bugun.uz\n«Биз фақат ўз кучимизга ишонамиз». Президент ҳарбийларга мукофотларни топширди\n17:18 | 14-01-2022\nШавкат Мирзиёевнинг 13 январдаги фармонига мувофиқ, мамлакат Қуролли кучлари ташкил этилганининг 30 йиллиги ҳамда Ватан ҳимоячилари куни муносабати билан ҳарбий хизматчилар ва ҳуқуқни муҳофаза қилиш органларининг бир гуруҳ ходимлари ҳарбий унвонлар, орден ва медаллар билан тақдирланди. Бу ҳақда Президент матбуот хизмати хабар берди.\nТаъкидланишича, 14 январь куни Президент Администрациясида ушбу мукофотларни топшириш маросими бўлди. Давлат раҳбари, Қуролли кучлар олий бош қўмондони барча ҳарбий хизматчиларни ва соҳа фахрийларини мазкур шонли сана билан табриклаган.\n«Мустақиллигимизнинг 30 йилида Қуролли кучларимиз ташкил топиб, фидойи аскарлар, офицер ва генераллар етиштириб, зарур аслаҳалар билан таъминланиб, бугун мана шундай етук армияга айланди. Бу жонажон Ватанимиздаги тинчлик, барқарорлик, халқимизнинг осойишта яшашига замин бўляпти» — деди Шавкат Мирзиёев.\nҚуролли кучлар академияси, янги ташкил этилган Ҳарбий-тиббиёт академияси, «Темурбеклар мактаби» ҳарбий-академик лицейлари ва бошқа ихтисослаштирилган ўқув юртлари профессионал кадрлар тайёрлаш масканларига айланиб бормоқда. Ёшлар ўртасида ҳарбий хизматга қизиқиш ва интилиш кучаймоқда.\n«Кечаги йиғилишда биз муносиб куч-қудратимизни бундан ҳам мустаҳкамлаш, ҳар бир йўналишда илмни ривожлантириш, кадрлар тайёрлаш бўйича катта режалар қабул қилдик. Дунёда ва минтақамизда бўлаётган таҳликали воқеаларни чуқур таҳлил қилиб, халқимизнинг тинчлиги, чегараларимиз дахлсизлиги бўйича қўшимча чоралар кўрамиз. Биз фақат ўз кучимизга ишонамиз», — деган Олий бош қўмондон.\n«Ҳарбий округларга, ҳарбий-маъмурий секторларга мен қўйган энг катта вазифа – халқ билан армия бирлигини таъминлаш, инсон қадрини улуғлаш ҳақида бўлди. Бунда сизлар етакчи, ҳар бир ҳаракатингиз билан ёшларга намуна бўласиз, деб ишонаман», — деди давлат раҳбари.\nҲарбий хизматчилар учун муносиб хизмат ва яшаш шароитлари яратилмоқда. Таъкидланишича, сўнгги беш йилда 10 мингга яқин ҳарбий хизматчи имтиёзли кредитлар асосида уй-жой билан таъминланди.\nМаросимда Шавкат Мирзиёев унвон тўғрисидаги гувоҳномаларни, орден ва медалларни тантанали равишда топширди. Ватан ҳимоячиларига сиҳат-саломатлик, зиммасидаги олижаноб вазифаларни самарали адо этишда улкан зафарлар тилади.\n«Афсуски, ҳамма мукофотланганларни бу залга йиғишнинг иложи йўқ. Лекин барча мукофотланганларни, бугун келолмаганларни ҳам давлатимизнинг юксак унвонлари, орден ва медаллари билан чин дилдан табриклайман. Мукофот бу — эътибор, халқимизнинг ишончи тимсоли. Бу сизларга руҳ, куч-ғайрат бағишлаб, янги-янги муваффақиятларга ундаши керак. Мард посбонлари бор халқнинг эртанги кунга ишончи мустаҳкам, ғурур-ифтихори баланд бўлади», — деди Президент.


100 нафар эксперт Президент Шавкат Мирзиёевнинг 15 та муҳим ислоҳотини аниқлаб берди - Халқ сўзи\n12:45 24 Июль 2021 Сиёсат\nЎзбекистонда 2017—2021 йиллар давомида Президент Шавкат Мирзиёев ташаббуси билан амалга оширилган кенг кўламли ислоҳотлар янги даврни бошлаб берди. Жадал ўзгаришлар барча соҳаларни, жумладан давлат ва жамият қурилиши, суд-ҳуқуқ тизими, иқтисодиёт ва ижтимоий соҳа, хавфсизлик, миллатлараро тотувлик ва диний бағрикенглик, ташқи сиёсатни қамраб олди.\n“Юксалиш» умуммиллий ҳаракати сўнгги беш йилда мамлакат ҳаётида катта ўзгаришларга сабаб бўлган, энг самарали ташаббус ҳамда ислоҳотларни аниқлаш учун навбатдаги экспертлик сўровини ўтказди.\nМаълумот учун: Экспертлик сўрови ҳар икки йилда етакчи сиёсатчилар, иқтисодчилар, олимлар, журналистлар, ҳуқуқ ҳимоячилари ва бошқа жамоат фаолларидан иборат 100 нафар маҳаллий ва хорижий экспертлар иштирокида ўтказилади. Улар Ўзбекистон Республикаси Президенти Шавкат Мирзиёев томонидан илгари сурилган энг муҳим ташаббус ва ислоҳотлар рўйхатини тузади ва овоз бериш йўли билан тарихий аҳамиятга эга асосий ислоҳотларни аниқлайди. 2019 йилда ўтказилган экспертлик сўровида давлат раҳбарининг 10 та энг муҳим ташаббуси овоз бериш орқали аниқлаб олинган эди.\nЖорий йилги глобал сўров натижаларига кўра, Президент Шавкат Мирзиёевнинг тарихий аҳамиятга молик 15 та муҳим ислоҳоти шакллантирилди. Экспертлар фикрича, Ўзбекистон етакчисининг энг муҳим ислоҳоти бу — Марказий Осиёда яхши қўшничилик муносабатларининг ўрнатилгани, чегаралар очилгани ва назорат пунктлари ташкил этилгани, Марказий Осиё давлатлари билан барча масалалар бўйича конструктив мулоқот йўлга қўйилгани (96 та овоз).\nИслоҳотлар рўйхатининг кейинги ўринларидан қуйидагилар жой олди:


14.11.2018 09:48 0 280\nФото: «Selecciones Avícolas»\nПаррандачиликни янада ривожлантириш бўйича қўшимча чора-тадбирлар тўғрисидаги Президент қарори қабул қилинди. Бу ҳақда Адлия вазирлигининг «Ҳуқуқий ахборот» канали хабар берди.\nҚарор билан паррандачиликни ривожлантиришнинг устувор вазифалари белгиланди. Хусусан, эндиликда хорижий давлатлар тажрибасидан фойдаланиб паррандачилик кластерлари ташкил қилинади, бунда инновацион технологиялар кенг татбиқ этилади.\nҚарорга мувофиқ, «Ўзсаноатқурилишбанк» АТБнинг устав капиталидаги давлат улуши 50 миллион АҚШ доллари миқдорида оширилди.\nМаҳсулот сифатига таъсир кўрсатувчи хавф ва муҳим назорат нуқталари таҳлил қилинади («HACCP»), Халқаро стандартлаштириш ташкилоти («ISO») ва «Halal» стандартлари талаблари асосида парранда маҳсулотлари сертификатлаштирилади.


Seat компаниясининг илк кроссовери тўхташ жойини ўзи қидиради\n16:13 / 16.11.2016\nИспаниянинг Seat автомобилсозлик компанияси автомобиль тизимлари ишлаб чиқишга ихтисослашган маҳаллий CARNET IT-компанияси билан ҳамкорликда Ateca кроссоверини “ақллироқ” қилишди. Гап Ateca Smart City Car концепти ҳақида бормоқда. У автомобиль тўхташ жойларидаги бўш ўринларни аниқлаш ва улар ҳақида бошқа турдош автомобилларга маълум қилиш технологиясига эга бўлди.\nЛойиҳада синов майдонига айланган Барселона шаҳри маъмурияти, Европадаги йирик алоқа оператори Cellnex Telecom ва смартфонлар учун Parkfinder иловаси муаллифлари қатнашган.\nКросовер бир неча датчиклар ёрдамида автомобиллар тўхташ жойида ҳаракатланиш чоғида бўш жойларни аниқлайди. Бунда ҳайдовчидан ортиқча ҳаракат талаб қилинмайди. Шундан сўнг, маълумотлар ягона iCity серверига юборилади. Бунинг ортидан шаҳардаги автомобиль тўхташ жойларидаги бўш ўринлар харитаси янгиланади. Parkfinder айни шу харита асосида ишлайди.\nМазкур илова фойдаланувчилари бўш жойларни аниқлашлари, бунда нархи ва манзил билан масофасига эътибор беришлари мумкин бўлади.\nкроссовер Seat ақлли автомобиль Parkfinder


СУРХОНДАРЁ: “Ангордаги абгор кўприк қачон таъмирланади? Бирор фалокат рўй бергандан кейинми?”\n17 январ 2021, Тошкент вақти: 17:44\nдекабр 24, 2020\nАНГОР. “Сурхондарё вилояти Ангор тумани Новшаҳар МФЙ Гулзор 1 кўчасидаги кўприкдан бир неча минг аҳоли фойдаланади. Кўприк авария ҳолатида, ҳатто темир тўсиқлари ҳам йўқ. Бу кўприкдан 32-мактаб ўқувчилари, юк машиналари, чегара қўшинлари жойлашган заставага ҳарбийлар ва оддий аҳоли ўтади. Ўқувчилар ва автомашиналар бир неча маротаба тушиб кетди. Бирор фалокат бўлмагунча кўприк таъмирланмайдими?”\n(Бу хабар STга 19 декабрь куни келган)\nФАРҒОНА: “Нон цехи очиб, 5 кишини иш билан таъминладим. Аммо...”\nБУВАЙДА. “Мен – Умиджон Рожиев, “Олтин водий дон маҳсулотлари” МЧЖ раҳбариман. 2017 йил ўз маблағим эвазига, 250 000 000 сўм сарфлаб қолипли нон маҳсулотлари чиқарувчи цех ташкил қилдим. Банкдан ёки давлатдан ёрдам олмадим. 5 кишини иш билан таъминладим. Лекин, минг афсуски, тадбиркорлигим давомида турли хил тўсиқ ва адолатсизликларга учраб келмоқдаман. Йиллар давомида давлат томонидан бериладиган имтиёзли унни ҳеч қандай асос ва изоҳсиз кесиб ташлашди. Мен беш йил давомида ун фондимни 10 тоннага чиқарган эдим. Лекин кеча ташкил бўлган фирмага бирданига 20 тонна ун ажратилишини ҳокимият вакиллари қандай изоҳлар экан? Қизиқ, дастгоҳлари чет элдан келтирилган менинг цехимга ажратилган ун нега сабабсиз кесилди? Ахир, муҳтарам президентимиз Шавкат Мирзиёев бир кишини иш билан таъминлаган тадбиркорни бошимда кўтараман деганлар-ку! Мутасаддилардан Фарғона вилояти Бувайда туманида масъуллар билан келишиб, ун бизнесини йўлга қўйган шахслар устидан текширув ўтказишлари ва тер тўкиб ишлаётган тадбиркорларга бўлаётган тўсиқларни бартараф этишларини сўрайман”.\n(Бу хабар STга 13 январь куни келган)\nАНДИЖОН:“Ҳамшираларни байрам куни Бобур майдонига мажбурлаб чақиришди”\nАНДИЖОН. “Андижон шаҳри тиббиёт бирлашмаси ҳамширалари номидан ёзмоқдамиз. 14 январь – Ватан ҳимоячилари куни эрталаб соат 7:00 га Бобур майдонига чақиришди. Рўйхат асосида текширишди. Ишдан ташқари вақтда, совуқда халатда парадда қатнашдик. Бу, ахир, меҳнат қонунчилигининг бузилиши-ку...”\n(Бу хабар STга 14 январь куни келган)\nФАРҒОНА: “Чироқ бўйича арз қилиб борсак, туман ҳокимияти ходимлари ҳам жинчироқда ўтирибди”\nДАНҒАРА. “Фарғона вилояти Данғара туманида чироқ тинмай ўчириляпти. Светофор ҳам ишламай қоляпти. Туман ҳокимиятига чироқ бўйича арз қилиб борсак, ҳокимият ходимлари ҳам жинчироқда ўтирибди...\nГаз умуман берилмаяпти. Аҳоли совуқда тирик қолиш учун курашмоқда. Метан заправкалар ҳам бир суткада 4-5 соат ишлаяпти. Унга кириб олиш ҳам соққа бўлиб кетган! Энг ачинарлиси, аҳолига берилмаётган чироқ, газ айрим тадбиркорларга берилмоқда. Халқ уйида таппи ёқиб ўтирганда гектар-гектар парникларда бодринг, помидор етиштириляпти...”\nТОШКЕНТ: “Мурожаатимиз ҳал бўлмади, бу кетишда сувсиз қоладиганга ўхшаймиз”\nБЎКА. “Тошкент вилояти Бўка тумани Ғ.Азаматов ф/у.дан такрор мурожаат йўлламоқдамиз. Мурожаатимиздан кейин ҳам шифобахш сувимиз масаласи ҳал бўлмади. Мана, 2 ой ўтди ҳамки, сувимиз жуда оз чиқяпти. Бу кетишда ичимлик сувисиз қоламиз шекилли. Туман ҳокимлиги, сув таъминотига мурожаат қила-қила чарчадик. Маҳаллий раҳбарлар ҳамон уйқуда! Сув муаммосини ҳал қилиб беришларини сўраймиз”.\nФАРҒОНА:“Ноқонуний қурилган иншоотлар тез ёрдам, ёнғин ўчириш машиналари йўлини ҳам тўсиб қўйган”\n“Жорий йил 7 январь куни Фарғона шаҳри Сайлгоҳ кўчаси 18-уйда ёнғин рўй бериб, уйнинг том қисми ёнди. Шу куни вилоят ФВБ ходимлари келиб ёнғинни ўчиришди. Бунинг учун катта раҳмат. Улар ўз “қаҳрамонлик”лари ҳақида мақтаниб ахборот беришди. Лекин бу жойга келган масъул ходимларнинг бирортаси кўп қаватли уйларнинг орқа томони турли ноқонуний қурилишлар билан тўсиб ташлангани, фавқулодда ҳолатларда тез ёрдам ёки ёнғин ўчириш машиналари кириши учун йўл қолмагани, ҳатто аҳолининг хонадонларига кириши учун ҳам йўл қолмаганига эътибор қаратмади. Фарғона шаҳри ҳокимлиги ва архитектура бўлими мансабдорларининг қонунга зид қарорлари сабабли кўп қаватли уйлар атрофидаги болалар майдони ва бошқа жойлар ҳам сотилиб, ноқонуний иншоотлар қуриб ташланган. Фуқароларнинг ҳокимият ва прокуратурага мурожаатлари эътиборсиз қолиб кетмоқда. Масъул ташкилотлар ҳолатни қонуний ўрганишини сўраймиз”.\n(Бу хабар STга 10 январь куни келган)\nАНДИЖОН: "Ақлли” ҳисоблагични газ босими баланд жойларга ўрнатишсин”\nПАХТАОБОД. “Андижон вилояти Пахтаобод тумани Учкўза МФЙда жойлашган коттежларда яшовчи фуқаролар номидан ёзмоқдамиз. Туман газ идораси ходимлари 80 минг сўмдан пул олиб, газ ҳисоблагич ўрнатиб кетган эди. Газ босими ўта паст бўлганидан бу ҳисоблагичдан газ ўтмаяпти. Эски ҳисоблагични ўрнатишни сўрасак, “Мумкин эмас, бу президент қарори билан ўрнатилган, алмаштира олмаймиз” дейишяпти. Эски ҳисоблагични қайта ўрнатиб беришларини сўраймиз. “Ақлли” ҳисоблагични газ босими баланд жойларга ўрнатишсин”.\n(Бу хабар STга 5 январь куни келган)\nСАМАРҚАНД: “Тезкор интернетга улаб бериш учун камида 20 оила бўлиши керак деган талаб қонунийми?”\nТОЙЛОҚ. “Самарқанд вилояти Тойлоқ тумани Мулкиаёз қишлоғидан ёзмоқдаман. 6 ойдан бери “Ўзтелеком”га тезкор интернет улаб бериш масаласида мурожаат қиламан. Ҳар бир киши 500 минг сўмдан пул тўлаши керак экан. Бунинг устига, ҳудудда камида 20 киши ариза берсагина интернет улаб бериларкан. Бизнинг ҳудудда эса 500 минг йиғиб берадиганлар кам. Ҳудудимизда мобил интернет сифати жуда ёмон. Чет давлат билан мулоқот қилиш учун 1 километр масофада чиқаман. Аслида, ушбу алоқа тизими давлат дастури бўйича бепул улаб берилмайдими? 20 кишидан кам бўлмаслиги керак деган талаб тўғрими?”\n(Бу хабар STга 6 январь куни келган)\nСУРХОНДАРЁ: “Кунимиз шамчироққа қолган. Аҳолини токсиз қийнаганларга жарима ё жазо йўқми?”\nБАНДИХОН.“Сурхондарё вилояти Бандихон тумани Бағрикенг маҳалласидан ёзмоқдамиз. Янги йил байрами ёруғликда ўтди, энди эса қоронғи-зимистонда қолдик! Электр суткасига 4-5 соат бериляпти. Кунимиз шам чироққа қолган, аянчли аҳволда яшаяпмиз. Уйимиз совуқ. Дарахт кесганларга жарима бор. Аҳолини токсиз қийнаган энергетика масъулларига жарима ёки жазо йўқми?”\n(Бу хабар STга 7 январь куни келган)\nянвар 05, 2021\nНАМАНГАН: “Нега газ бўлатуриб меъёрда берилмайди?”\n“Наманган тумани Хўжақишлоқ МФЙ Туркистон маҳалласидан мурожаат қилмоқдамиз. Мана, қишнинг совуқ кунлари ҳукм сурмокда. Аҳоли газдан қийналиб кетди. Туман газ идораси масъуллари аҳоли дардини ҳам тинглармикан? Нега газ бўлатуриб меъёрда берилмайди? Газ заправкасида босим – 200. Заправка соат 17 дан кейин ёпилса ҳам аҳолида газ кўтарилмаяпти. Нега? Ахир, президентимиз газ экспортини камайтириб, халққа газ берилсин, деб буйруқ бердилар-ку! Ахир, қариялар, болалар қийналиб кетди-ку. Илтимос, мутасадди ташкилотлар, ёрдам беринглар!”\n(Бу хабар STга 3 январь куни келган)\nСИРДАРЁ: “Уй масаласида 17 марта йиғилиш қилинди, аммо амалий ишдан дарак йўқ”\nОҚОЛТИН. “Сирдарё вилояти Оқолтин туманидан мурожаат йўлламоқдамиз. Сардоба тошқинида уйимиз зарар кўрди, молимиз оқиб кетди. Ҳозирда квартирада кун кечиряпмиз. Биз учун қурилган уйлар эса тошқин етиб бормаган ҳудуд вакилларига берилган. Туман ҳокими уй берамиз деб одамларни чақирди. Лекин ҳеч қандай натижа йўқ. 17 марта йиғилиш қилишди, аммо қуруқ ваъда беришади, холос. Бу гал ҳам одамлар совуқда кутди, ҳоким эса ичкарида бор-йўғи 10 киши билан учрашиб, мактаб орқа эшигидан чиқиб кетибди”.\n(Бу хабар STга 4 январь куни келган)\nҚАШҚАДАРЁ: “Нефть ва газ қудуқларини синаш” АЖ раҳбарияти нега 500 ишчи-ходимни ишдан бўшатди?”\nКОСОН. “Қашқадарё вилояти Косон туманидаги “Нефть ва газ қудуқларини синаш” АЖ ишчи-ходимлари номидан ёзмоқдамиз. Корхона раҳбарияти ҳеч қандай сабабсиз 500 нафар ишчи-ходимни бўшатиб юборди. Аслида, раҳбарият ишга келмаган қариндошларига маош ёзиб ўзлаштиради, катта суммада рағбат олади. Бу каби ҳолатлар ҳақида туман прокуратурасига ёзма мурожаат қилдик. Афсуски, шикоятимиз ўзимизга муаммо бўлди. Туман ҳокимиятига бордик, ҳоким “АЖ менга бўйсунмайди” деди. Бўйсунмаса, завод раҳбарияти нега ҳокимиятдаги йиғилишга боради, ҳоким хизмат айтди дейди? Раҳбарият ўзи билиб-билмай камбағаллар кўпайишига сабаб бўляпти. Амалий ёрдам сўраймиз”.\nСАМАРҚАНД: “Чириган картошка зарарини суғурта компанияси қоплаб бермайдими?” (ВИДЕО)\nСАМАРҚАНД вил. – “Чириган уруғлик картошка сабаб катта зарар кўрдик. Зарарни нега МЧЖ ёки суғурта компанияси қоплаб бермаяпти?”\nОҚДАРЁ. “Самарқанд вилояти Оқдарё туманидаги фермерлар номидан қайта мурожаат йўлламоқдамиз. 2020 йилда “СамГолд” МЧЖдан картошка уруғини мажбурий равишда “Агробанк”нинг 21 фоизли кредити орқали олдик. МЧЖ пуллаган картошка уруғлик эмас, ейдиган ва музлатилган картошка экан, ҳаммаси чириб кетди. Биз фермерлар “СамГолд” МЧЖ директори устидан прокуратурага шикоят қилдик. Прокуратура унинг ҳисоб рақамларини музлатиб ўзини ҳибсга олди. Директорнинг ҳисоб рақамида фермерлардан олинган уч юз миллиард сўмдан зиёд пул бор экан. Ўша пулларни фермерларга қайтарамиз? деб биздан тушунтириш хати олинди. Лекин ҳозиргача бирорта фермерга пул тўлаб берилмади. “Агробанк” ходимлари эса картошка кредитини мажбурий равишда ҳисоб рақамимиздаги пулдан ечиб оляпти. Ҳолбуки, банк ҳеч қайси фермердан сўрамай, вилоят ҳокимининг оғзаки топшириғи билан картошка уруғига кредит чиқарган. Энди эса биз емаган сомсага пул тўлаяпмиз. Банк ажратган кредит ҳисобидан суғурта ҳам қилинган эди. Чириган картошка зарарини суғурта компанияси қоплаб бермайдими? Фермерлар куйиб қолаверадими?”\nНАВОИЙ-"ST-таъсир: Ер усти пиёдалар йўл ўтказгичида камчиликлар бартараф қилинди"\nST-таъсир: “Навоий шаҳри Ғалаба шоҳкўчаси ва Амир Темур кўчалари кесишмасида ер усти пиёдалар йўл ўтказгичи объектида қурилиш-монтаж ишлари жараёнида йўл қўйилган камчиликлар ўз вақтида бартараф қилинди”\nФАРҒОНА:“Ўқитувчилар учун на ошхона, на тушлик вақти ажратилган. Кечгача оч-наҳор дарс ўтишга мажбурмиз”\nБАҒДОД. “Фарғона вилояти Бағдод туманидан мурожаат қиляпмиз. Туманимиздаги 54-умумтаълим мактабида ўқитувчилар овқатланиши учун шароит яратилмаган. Ошхона йўқ. Ҳолбуки, дарслар икки сменали. Ўқитувчилар кечгача оч-наҳор ҳолатда дарс ўтишга мажбурмиз. Тушлик соати шу пайтгача ажратилмаган. Нима ўқитувчилар роботми? Ўқитувчилар пандемия шароитида, қаҳратон қишда оч ҳолда дарс ўтиб касал бўлса, ким жавоб беради? Бу жамиятга зарар эмасми?”\n(Бу хабар STга 26 декабрь куни келган)\nҚАШҚАДАРЁ: “Шифохона қачон таъмирланади, қачон замонавий ускуналар билан таъминланади?”\nЯККАБОҒ. “Мен – Одил Элмурод, “Эзгулик” инсон ҳуқуқлари жамияти фаоли, Қашқадарё вилояти Яккабоғ туманидан ёзмоқдаман. Туман марказий поликлиникаси шифокорлар бир неча йилки эски типдаги асбоб-ускуналар билан беморларга хизмат кўрсатмоқда. Бу ҳолат шифокорларга ҳам, беморларга ҳам ноқулайлик туғдирмоқда. Шифохонанинг зах босган хоналари қачон таъмирланади, қачон ҳавас қиларли кўриниш олади? Қачон замонавий ускуналар билан таъминланади?”\n(Бу хабар STга 28 декабрь куни келган)\nСАМАРҚАНД: “Мактаб олдидаги катта дарахтлар кесилди”\nКАТТАҚЎРҒОН. “Самарқанд вилояти Каттақўрғон тумани Пайшанба шаҳарчаси Дўстлик МФЙдаги 3-мактаб олдида масжидда қурилиш кетмоқда. Шу мақсадда мактаб олдидаги катта дарахтлар кесилди. Мактаб ҳудудига тегинмасликларини сўраймиз. Чунки болалар ўйнайдиган ва қариялар дам оладиган жой бу...”\nНАВОИЙ: “Яқинда очилган кўприк ҳозирданоқ яроқсиз аҳволга келмоқда”\nНАВОИЙ. “Навоий шаҳрида ер усти кўприги қурилиб ишга туширилганига ҳали тўрт ой ҳам бўлгани йўқ. Лекин ҳозирданоқ яроқсиз аҳволга келмоқда. Ахир, кўприк қурилишига бир неча миллиардлаб давлат ва халқ маблағи сарфланган-ку. Прокуратурадан умид йўқ, ушбу ҳолатни Президент девони текширcа яхши бўларди”.\n(Бу хабар STга 27 декабрь куни келган)\nТОШКЕНТ: “Керак бўлса уйингга вертолёт топиб кирасан” дегандек йўлларимизни торайтириб ташлашди”\nШАЙХОНТОҲУР. “Тошкент шаҳри Шайхонтоҳур тумани А.Хўжаев кўчаси 3-уй олдида қурилиш авжида. “Керак бўлса уйингга вертолёт топиб кирасан” дегандек йўлларимизни торайтириб ташлашди. Уйда яшовчиларнинг автомашинасига жой йўқ. Бунинг устига, қурилиш раҳбарлари ҳам шахсий автомашиналарини уйимиз ёнига тиқиштириб қўяди. Фарзандларимизни кўчага чиқаришга қўрқиб уйда ушлаб ўтирибмиз. Халқ вакиллари ҳам мурожаатларимизга жавоб бермаяпти. Аҳолига нисбатан ҳурматсизликни кўриб, ҳайрон бўляпмиз...”\n(Бу хабар STга 22 декабрь куни келган)\nҚАШҚАДАРЁ: “Биз-ку майли, ҳеч бўлмаса ёш авлодга шароит қилиб берайлик! Дарс қилишсин, ахир...”\nШАҲРИСАБЗ. “Қашқадарё вилояти Шаҳрисабз шаҳри Чоршанба туманида бир ҳафтадан бери қоронғи тушди дегунча чироқни ўчиришади. Кундузи ҳам ҳатто осмонда булут пайдо бўлса, токни узишади. Баллонда газ тугаганига бир ойдан ошди. Ўчоқда ўтин, таппи ёқиб овқат қиляпмиз. Овқатни фонар ёруғида еймиз, болалар фонар ёруғида дарс қилишга мажбур! Ҳақини олдиндан олишади, нега тўлаган пулимизга яраша чироқ берилмайди? Биз-ку майли, ҳеч бўлмаса ёш авлодга шароит қилиб берайлик! Дарс қилсин, ўқисин, ахир! Бунақада бу болалар ҳам мактабни битирибоқ Россияга кетади-ку...”\n(Бу хабар STга 23 декабрь куни келган)\nНАМАНГАН: “Бир ўқитувчи 2 та синфга раҳбарлик қилади. Нега мактабга бошқа кадрларни жалб қилиш мумкин эмас?”\n“Фарзандим Наманган шаҳридаги 49-сонли мактабнинг рус синфида ўқийди. Мактабда таълим сифати яхши эмас. Сабаби малакали ўқитувчилар етишмайди. Бир ўқитувчи 2 та синфга раҳбарлик қилади, 2 та синфни ўқитади. Албатта, бундай ҳолатда ўқитувчи чарчайди, жисмонан кучи етмайди, ўз-ўзидан таълимда ҳам сифат бўлмайди. Нима учун бу мактабга бошқа кадрлар жалб қилинмайди? Ахир қанча-қанча ёш мутахассислар иш излаб юрибди-ку. Бу – жуда кўп ота-оналарни ўйлантириб келаётган масала! Фарзандимизни бошқа мактабга олиб кетолмаймиз. Чунки ўзимиз шу ҳудудда яшаймиз...”\nдекабр 21, 2020\nТОШКЕНТ вилояти: “Лой кўча, ҳолига вой симёғоч! Чала қолган ишлар қачон охирига етказилади?”\nОҲАНГАРОН. “Тошкент вилояти Оҳангарон тумани Қўрғон қишлоғи 2020 йилда “Обод қишлоқ” дастурига киритилган эди. Лекин нимагадир қишлоғимизнинг кириш қисмида жойлашган Маданият кўчаcи илгари қандай ёмон ҳолда бўлса, шу ҳолда қолиб кетди. Ёғингарчилик мавсумида лой кечамиз, кунлар исиши билан чанг-тўзонга ботамиз.\nЭлектр токини ўтказувчи 50-60 йиллик эски симёғочлар чириб, ҳар томонга қийшайиб ётибди. Юқори ташкилот вакиллари 10 октябргача камчиликларни тўғрилаймиз, деб суратга олиб кетган эди. Мана, декабрь тугамоқда, амалий ишдан дарак йўқ. Чала қолган ишларни ким, қачон охирига етказади?”\n(Бу хабар STга 18 декабрь куни келган)\nХОРАЗМ: “10 килодан тарқатилиши зарур бўлган ун маҳсулотлари аҳолига етмаяпти”\nШОВОТ. “Хоразм вилояти Шовот тумани Бўйрачи қишлоғидан мурожаат қиляпмиз. Аҳолига ҳар ой 10 килодан тарқатилиши зарур бўлган ун маҳсулотлари ўз вақтида тарқатилмаяпти ва етарли миқдорда келмаяпти. Лекин туман ҳокимлиги ахборот хизмати ижтимоий тармоқлар орқали фалон тонна ун маҳсулотлари тарқатилди, деб ёлғон маълумот бермоқда. Бизнинг қишлоқда учта маҳалла бор, учтасига ҳам унни бир тадбиркор олиб келади. Ушбу масалани истеъмолчилар ҳуқуқларини ҳимоя қилиш ташкилотлари ва прокуратура ўз назоратига олиб, текширишини сўраймиз”.\nСУРХОНДАРЁ: “Ҳудуд газ таъминот” АЖ бошқарув раисининг гапи рост бўлса, тадбиркорларга газ берилсин”\nСУРХОНДАРЁ – “Термизшаҳаргаз"нинг Огоҳлантириш хати нусҳаси\nТЕРМИЗ. “Сурхондарё вилояти Термиз шаҳридаги тадбиркорлар номидан мурожаат йўлламоқдамиз. Термиздаги кафе ва ошхоналар октябрь ойидан газ тармоғидан узиб қўйилган. “Ҳудуд газ таъминот” АЖ бошқарув раиси Баҳодир Эшмуродов матбуотга берган интервьюсида газдан ўчоқ ёқиш учун фойдаланадиган тадбиркорлар газдан узилди, деб маълумот берди. Ҳолбуки, Термиз шаҳридаги ошхона ва кафелар газ плита билан ишлар эди. Шунга қарамай газдан узилди. “Ҳудуд газ таъминот” АЖ бошқарув раисининг гапи рост бўлса, биз каби газ плита билан ишлайдиган тадбиркорларга газ берилсин”.\nНАВОИЙ:“Инқироз даврида раҳбаримиз ремонтталаб бўлмаган хонасини капитал таъмирлади”\n“Навоий вилояти Санитария-эпидемиологик осойишталик ва жамоат саломатлиги хизмати бошқармасига янги раҳбар тайинланди. Бутун дунё пандемия билан курашаётган бир пайтда, инқироз даврида раҳбаримиз ремонтга муҳтож бўлмаса-да, хонасини капитал таъмирлади, хонани эшигидан тортиб ҳар битта жиҳозигача алмаштирди. Ҳолбуки, эшиклар, жиҳозлари – бари янги эди. Хуллас, таъмирга миллионлаб пул сарфлади. Камига энди ўринбосарининг хонасини ремонти бошланди. Бўлимларнинг хонаси таъмирталаб, аммо уларга эътибор йўқ. Таъмир учун шунча пул сарфлагани ҳолда шароити оғир ходимларга моддий ёрдам ҳам, мукофот пули ҳам берилмади. Бу ҳам майли, тиббий профилактика факультетини битирганлар ишдан олиб ташланди. Ҳолбуки, бу соҳада умуман ишламаган пенсионерларни ишга қўйди. Назорат органлари, хусусан, прокуратура вазиятни ўрганиб? чора кўришини сўраймиз”.